text: चैत–१० गते,संयुक्त मधेसी मोर्चाक कार्यकर्तासभ रामनगर नगरपालिकामे लगौने बोर्ड हटौलकअछि । संविधान संशोधन नै कऽ सरकार नयाँ स्थानीय तहके घोषणा कऽक निर्वाचनक तयारी कएने कहति मोर्चासभ जिल्लाके दक्षिणी क्षेत्रके नगरपालिका आ गाउँपालिकामे जऽका बोर्ड हटौनेअछि ।मोर्चाक संयोजक मुकुरजी गिरीके अनुसार जिल्लाके महेसपुरसँ मोटरसाइकल र्यालीसहित सभ स्थानीय तहमे जाऽक विरोध प्रदर्शन कएलगेलअछि । चुनाव बहिष्कार अभियान अन्तर्गत बुधदिन जिल्लामे लाठीसहितके मोटरसाइकल र्याली निकाल्ने छल । मोर्चासभ सीमावर्ती क्षेत्र महेसपुरसँ करिब एक हजार मोटरसाइकलके संख्यामे निकाल्ने र्याली बेलासपुर, उजैनी, मन्झरिया होईत सदरमुकाम परासीके जिल्ला प्रशासन कार्यालय अगाडि विरोध प्रदर्शन कएनेछल ।


c: text/html

text:
महत्व
आइ ट्रेनमे बेसीए भीड़ छलै ।दुर्गा पूजा, छठि, दिवाली सन पावनि एक्कै मासमे होइ बाला छै ।परदेशसँ साल-साल भरि बाद गाम घूरि रहल मजदूरसँ ट्रेन भरल छलै ।जेनरल आ रिजर्वेसनमे कोनो अन्तर नै ।रसे-रसे सबारी गाड़ी सन बढ़ैत सुपरफास्ट ट्रेन कोनो टीसनपर रुकलै ।एकटा 20-22 वर्षक गोर-नार लड़की अपन सीटसँ उठि गेल ।एते देरसँ जाँघपर राखल झोड़ाकें नुरिया कऽ बर्थक तऽरमे राखि देलकै ।इम्हर-उम्हर ताकैत पर्स टाँगि ट्रेनसँ उतरि गेल ।अपन गन्तव्य दिश बढ़ैत ट्रेन सब टीसनपर खाली होइत गेलै ।एकाएक ओहि सीटक नीच्चाँसँ नेनाक चित्कार सुनाइ देलकै ।झटपटमे यात्री झोड़ाकें ताकि खोललक ।ओहिमे 10-15 दिनक एकटा कन्या कानि रहल छलै ।यात्री परेशान भऽ गेल जे आब की करी ।लाख प्रयासक बादो कननाइ बन्द नै भेलै ।तखने एकटा कुजरनी ओकरा अपन छातीसँ सटा लेलकै ।कननाइ बन्द भऽ गेल आ दूध पीबाक स्वर तीब्र ।कुजरनीक मैल, माहकैत आँचरक तऽरसँ निकलैत ओ स्वर धिक्कारि रहल छल एकर असली माएकें आ बता रहल छल मामता भरल माएक महत्व ।
अमित मिश्र

robotstxt: allowed

filter: keep


text:
दरभंगा । मारीशस क ख्यात साहित्यकार आ पूर्व उप प्रधानमंत्री डा. हरीश बुद्धू क कनिया डा. सरिता बुद्धू क कहब अछि जे मिथिला एखनो पूज्यनीय अछि। मिथिला भ्रमण क क्रम मे दरभंगा आयल डा.सरिता बुद्धू कहलथि जे बिहार बेहद जागरूक प्रदेश अछि। हमर सबहक पूर्वज क सांस्कृतिक जड एतबा मजबूत छल जे तीन-चारि पीढी क बाद सेहो बिहार क सांस्कृतिक-धार्मिक परिचय नहि बदलल अछि। ओ कहलथि जे इ बिहार मे सामाजिक आ सांस्कृतिक पुनर्जागरण क काल छी। डा सरिता कहलथि जे बिहार, देश मे सामाजिक-सांस्कृतिक पुनर्जागरण क सबस पैघ प्रतीक रहल अछि। एक बेर फेर बिहार मे नवजागरण क शुरुआत भ चुकल अछि। लोक अपन मान-स्वाभिमान क प्रति जागल अछि आ विकास लेल सेहो बेचैन अछि। इ बेचैनी मिथिला क्षेत्र मे सेहो देखा रहल अछि। एहने भूख कए जिंदा रखबाक जरूरत अछि, जे एहि राज्य कए विकसित प्रांत क श्रेणी मे ठार करत।
एहि स पूर्व डा सरिता अपन दरभंगा भ्रमण क शुरुआत माधेश्वर परिसर स्थित रामेश्वरी श्यामा क दर्शन स केलथि। रामेश्वरी श्यामा मंदिर मे ओ काफी काल रहलथि। ओ मंदिर मे पलथी लगा बैसलथि आ बाबा पुकारे बाबा नाही बोलत हो.. सन किछु भजन सेहो गौलथि। एहि दौरान स्थानीय लोक सेहो हुनक चारू दिस बैस भजन क आनंद लेलक। एकर बाद ओ माधेश्वर परिसर मे बनल अन्य मंदिर सबहक सेहो दर्शन केलथि आ सब मंदिर क संबंध मे जानकारी लेलथि। ओ इ जानि आश्चर्य व्यक्त केलथि जे सबटा मंदिर दरभंगाक महाराजा सबहक चिता पर बनाउल गेल अछि। मंदिर परिसर क बाद ओ राम बाग परिसर क कंकाली मंदिर मे सेहो पूजा-अर्चना केलथि। कंकाली मंदिर मे भेटल शांतिक चर्च ओ काफी काल त महसूस करैत रहलथि। हुनकर संग चलि रहल जिला प्रशासन क प्रतिनिधि राम बुझावन यादव रमाकर हुनका कंकाली मंदिर समेत सबटा जगहक विस्तार स जानकारी दैत रहलाह। कामेश्वर सिंह दरभंगा संस्कृत विवि क ऐतिहासिक दरबार हॉल मे प्रवेश करैत डा. सरिता क मुंह स अनायास निकली पडल- हाउ स्वीट मिथिला। हुनक आंखी दरबार हाल के कोन कोन निहारैत रहल। मिथिला क प्राचीन कला क अद्भुत नमूना कए देख हुनकर आंखि चमकैत रहल। एकर बाद ओ संपूर्ण कामेश्वर नगर परिसर क भ्रमण केलथि आ लौटैत काल डा. नागेंद्र झा स्टेडियम मे लनामिवि क सांस्कृतिक समन्वयक डा. अजय नाथ झा हुनकर मिथिला दर्पण पुस्तक क संग मखान द कए विदा केलथि।
एकर बाद ओ कबड़ाघाट स्थित मिथिला शोध संस्थान लेल निगली गेलथि। बागमति नदी क कछैर स्थित संस्थान क मनोरम दृश्य आ ओहि ठाम राखल शोध ग्रंथ कए देखि डा. सरिता कहलथि जे मिथिला एहिना नहि बुद्धिजीवी क जमीन कहल जाइत अछि, एहि ठाम क जमीन मे किछु त खास जरूर अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
मिथिला एखनो पूज्यनीय अछि : सरिता
दरभंगा । मारीशस क ख्यात साहित्यकार आ पूर्व उप प्रधानमंत्री डा. हरीश बुद्धू क कनिया डा. सरिता बुद्धू क कहब अछि जे मिथिला एखनो पूज्यनीय अछि। मिथिला भ्रमण क क्रम मे दरभंगा आयल डा.सरिता बुद्धू कहलथि जे बिहार बेहद जागरूक प्रदेश अछि। हमर सबहक पूर्वज क सांस्कृतिक जड एतबा मजबूत छल जे तीन-चारि पीढी क बाद सेहो बिहार क सांस्कृतिक-धार्मिक परिचय नहि बदलल अछि। ओ कहलथि जे इ बिहार मे सामाजिक आ सांस्कृतिक पुनर्जागरण क काल छी। डा सरिता कहलथि जे बिहार, देश मे सामाजिक-सांस्कृतिक पुनर्जागरण क सबस पैघ प्रतीक रहल अछि। एक बेर फेर बिहार मे नवजागरण क शुरुआत भ चुकल अछि। लोक अपन मान-स्वाभिमान क प्रति जागल अछि आ विकास लेल सेहो बेचैन अछि। इ बेचैनी मिथिला क्षेत्र मे सेहो देखा रहल अछि। एहने भूख कए जिंदा रखबाक जरूरत अछि, जे एहि राज्य कए विकसित प्रांत क श्रेणी मे ठार करत।


text:
मिथिला प्रकृतिपूजक संस्कृति रहल अछि। ई इलाका शाक्त साम्प्रादाय क इलाका रहल अछि। जे साम्प्रदाय सबसे पहिने महिलाक महत्व कए चिन्हलक आओर उपासना क अधिकार टा नहि बल्कि पुरोहित क काज मे सेहो महिला क सहभागिता शामिल केलक । सनातन हो, बौद्ध हो वा फेर जैन, मिथिलाक महिला सब ठाम अपन एकटा खास महत्व रखैत छथि। हम आम तौर पर सीता, गार्गी, आओर मैत्री क चर्च करैत छलहूँ, मुदा ठेरिका, मल्लिनाथा आओर बौद्ध धर्म वा जैन धर्म मे मिथिलानी कए नजरअंदाज कए दैत छी। एना नहि अछि, जैन धर्मांवली क 19म तीर्थंकर मिथिला क बेटी छलीह। बौद्ध धर्म मे सेहो मिथिलाक कईकटा बेटी अपन महत्वपूर्ण जगह बनेलीह। जतय धरि सनातन धर्म क सवाल अछि न्याय, धर्म आ साहित्य आदि विषय पर मिथिलाक बेटी क अपन एकटा अलग नजरिया हमेशा देखबा लेल भेटैत अछि । मिथिलाक राजनीतिक वजूद मे सेहो मिथिलानी क योगदान महत्वपूर्ण अछि। एक स बेसी बेर महिलानी मिथिला क सिंहासन पर बैसि चुकल छथि। इसमाद मिथिलाक महिला पर एकटा पूरा श्रृंखला अहाँक सोझा राखय जा रहल अछि। एक माह धरि हम अहाँ कए मिथिलाक ओ तमाम महिला क संबंध मे बतायब जे धर्म, राजनीति आओर समाज क निर्माण, विकास मे महत्वपूर्ण भूमिका निभौने छथि। हम ओ महिला क बारे मे अहाँ कए जानकारी देब जे नहि खाली मिथिला बल्कि विश्व स्तर पर अपन नाम स्थापित केलथि आओर धार्मिक, सामाजिक और राजनीतिक दिशा कए नब ठेकान देलथि।प्रस्तुत अछि एहि इसमाद क शोध संपादक सुनील कुमार झाक एहि श्रृंखला क खास प्रस्तुति। ई जे एकटा मिथिलानी छलीह – समदिया
सिहा थेरी
महात्मा बुद्ध दिस स स्त्री क संघ मे प्रवेशक अनुमति एकटा युगांतकारी घटना छल । प्रव्रज्या प्राप्त स्त्री थेरी कहलबैत छल, जे कविता मे अपन गाथा लिखलथि । थेरी गाथा तत्कालीन समाज मे स्त्री क स्थिति क समझ क लेल एकटा महत्वपूर्ण ऐतिहासिक दस्तावेज अछि । मिथिलाक उर्वरा भूमि पर जनमल प्रमुख बौद्ध विदुषी मे एक छलीह सिहा थेरी । सिहा क जन्म गौतम बुद्ध क काल मे वैशाली मे भेल छल । लिच्छवी प्रमुख सिहा क भगिनी हेबाक कारणे हिनकर नाम सिहा रखा गेल । एक बेर सिहा गौतम बुद्ध कए सरिपुत्ता क देल गेल प्रवचन सुनलथि आओर हुनका स एतेक प्रभावित भेलथि कि घरवाल स आज्ञा लकए बौद्ध धर्म कए अपना लेलथि । अपन मन कए शांत आओर केन्द्रित करबा क लेल सात साल क निरंतर असफल प्रयास क बाद सिहा अपन गला में फंदा डालि गाछ स फसरी लगा लेलथि । एहि अवस्था मे सिहा कए शांतिक अनुभूति भेल आओर फेर ओ अपन फंदा निकालि लेलथि । अंततः सिहा कए अराहत भेट गेल । ओ अपन जीवनकाल मे कैकटा रचना केने छलीह, जाहिमे शांति आओर एकाग्रता पेबाक क ललक साफ तौर पर प्रदर्शित होएत अछि ।


text:
पटना । मुख्यमंत्री नीतीश कुमार क कैबिनेट मे दरभंगा प्रमंडल क दबदबा अछि। ओना वैशाली आ नालंदा जिला क सत्ता पर आसीन रहत, मुदा खजानाक कुंजी दरभंगा क हाथ आयल अछि। एहन मे दरभंगा क विकास क उम्मीद बढल अछि। देखल जाय त वैशाली स लालू प्रसाद क दूनू बेटा तेज प्रताप यादव आ तेजस्वी यादव क अलावा राजापाकड़ क विधायक शिवचंद्र राम मंत्री बनौउल गेलथि अछि। इ तीनू राजद स छथि। नालंदा स स्वयं मुख्यमंत्री नीतीश कुमार क अलावा श्रवण कुमार आ राजीव रंजन उर्फ ललन सिंह (विधान पार्षद) कए कैबिनेट मे शामिल कैल गेल अछि। इ तीनू जदयू स छथि। एहन में दरभंगा जिला स महागठबंधन क असली स्वरूप देखल जा सकैत अछि। एहि ठाम स अब्दुल बारी सिद्दीकी राजद स, मदन सहनी जदयू स आ मदन मोहन झा (विधान पार्षद) कांग्रेस स मंत्री बनाउल गेलाह अछि। दरभंगा प्रमंडलक अन्य जिला देखल जाये त समस्तीपुर स दूटा विधायक कए नीतीश कैबिनेट मे जगह भेटल अछि। जदयू क महेश्वर हजारी आ राजद क आलोक मेहता कए मंत्री बनाउल गेल अछि। ओना विजय कुमार चौधरी कए विधानसभा अध्यक्ष बनबाक चर्च अछि। एहन में राधानंदन झा क बाद एक बेर फेर दरभंगा कए इ पद भेटबाक उम्मीद अछि। मधुबनी स कपिलदेव कामत कए कैबिनेट में जगह भेटल अछि। एहन मे दरभंगा प्रमंडल स कुल छह गोट मंत्री आ विधानसभा अध्यक्ष क पद भेटल अछि। कोसी क चर्च करि त सुपौल स विजेंद्र प्रसाद यादव आ सहरसा स डाॅ अब्दुल गफूर कए स्थान भेटल अछि।एकर अलावा सारण क गड़खा स राजद क मुनेश्वर चौधरी आ परसा स चंद्रिका राय, रोहतास क दिनारा स जदयू विधायक जयकुमार सिंह आ नोखा स राजद विधायक अनिता देवी कए मंत्री पद भेटल अछि। मुंगेर स शैलेश कुमार, बक्सर स संतोष कुमार निराला, पश्चिमी चंपारण स खुर्शीद उर्फ फिरोज अहमद, पूर्णिया स अब्दुल जलील मस्तान, मधेपुरा स चंद्रशेखर, मुजफ्फरपुर स रामविचार राय, जहानाबाद स कृष्णनंदन प्रसाद वर्मा, बेगूसराय स मंजू वर्मा, गया स अवधेश कुमार सिंह आ जमुई स विजय प्रकाश सेहो मंत्री बनलाह अछि। शेखपुरा स अशोक चौधरी (विधान पार्षद) मंत्री बनालाह अछि।
जिलावार
वैशाली-3, नालंदा-3, दरभंगा-3, रोहतास-2, समस्तीपुर-2, सारण-2, बक्सर-1, जहानाबाद-1, गया-1, मधुबनी-1, मुजफ्फरपुर-1, बेगूसराय-1, मुंगेर-1, जमुई-1, पूर्णिया-1, सहरसा-1, पश्चिमी चंपारण-1, सुपौल-1, मधेपुरा-1, शेखपुरा-1
एहि स पूर्व नीतीश कुमार शुक्रदिन पांचम बेर मुख्यमंत्री पद क शपथ लेलथि। ऐतिहासिक गांधी मैदान मे खुलल मंच पर राज्यपाल रामनाथ कोविंद हुनका पद आ गाेपनीयता क शपथ दियौलथि। नीतीश कुमार क संग कुल 29गोटे कैबिनेट मंत्री क रूप मे शपथ लेलथि। जदयू व राजद स 12-12 आ कांग्रेस स चारटा मंत्री शपथ लेलथि। राजद अध्यक्ष लालू प्रसाद आ पूर्व मुख्यमंत्री राबड़ी देवी क दूनू विधायक बेटा तेजप्रताप आ तेजस्वी यादव क सेहो कैबिनेट मंत्री क रूप मे शपथ दियौल गेल। तेजस्वी यादव कए उपमुख्यमंत्री बनाउल गेल अछि। ओ नीतीश कुमार क बाद दोसर नंबर पर शपथ लेलथि। तेसर नबंर पर तेज प्रताप यादव शपथ लेलथि। एकर बाद राजद क वरिष्ठ नेता अब्दुल बारी सिद्दीकी कए राज्यपाल शपथ दियौलथि। शपथ क दौरान कांग्रेस उपाध्यक्ष राहुल गांधी, पूर्व पीएम एचडी देवगौड़ा, पश्चिम बंगाल क सीएम ममता बनर्जी, कर्नाटक क सीएम सिद्ध्ररमय्या असम क सीएम तरुण गोगोई, दिल्ली क सीएम अरविंद केजरीवाल समेत कई राज्य क पूर्व सीएम सेहो मौजूद छलाह। केंद्र सरकार क प्रतिनिधि क रूप मे एम वेंकैया नायडू, राज्यसभा मे नेता प्रतिपक्ष गुलाम नवी आजाद, लोकसभा में नेता प्रतिपक्ष मल्लिकाजुन खड़गे, केंद्रीय मंत्री व द्रमुक नेता टीआर बालू समेत कश्मीर स कन्याकुमारी तक कए प्रमुख नेता एहि समारोह मे मौजूद छलाह।
नीतीश मंत्रिमंडल क अन्य सदस्य विभाग
—————————————————
विजेन्द्र प्रसाद यादव – ऊर्जा आ वाणिज्य कर
ललन सिंह – जल संसाधन , योजना आ विकास
अशोक चौधरी – शिक्षा आ आइटी
श्रवण कुमार – ग्रामीण विकास आ संसदीय कार्य
जय कुमार सिंह – उद्योग , विज्ञान आ प्रौवैद्यिकी
आलोक कुमार मेहता – सहकारिता
चन्द्रिका राय -परिवहन
अवधेश कुमार सिंह – पशु आ मत्स्य संसाधन
कृष्णनंदन प्रसाद वर्मा- लोक स्वास्थ्य अभियंत्रण आ विधि
महेश्वर हजारी- नगर विकास आ आवास
अब्दुल जलील मस्तान- निबंधन, उत्पाद आ मद्य निषेध
राम विचार राय – कृषि
शिवचंद्र राम -कला संस्कृति आ युवा
डा. मदन मोहन झा- राजस्व आ भूमि सुधार
शैलेश कुमार – ग्रामीण कार्य
कुमारी मंजू वर्मा-समाज कल्याण
संतोष कुमार निराला- अनुसूचित जाति आ जनजाति
अब्दुल गफूर- अल्पसंख्यक कल्याण
चन्द्रशेखर -आपदा प्रबंधन
खर्शीद उर्फ फिरोज अहमद- गन्ना उद्योग
मुनेश्ववर चौधरी- खान आ भूतत्व
मदन सहनी-खाद्य आ उपभोक्ता संरक्षण
कपिल देव कामत- पंचायती राज
अनिता देवी-पर्यटन
विजय प्रकाश – श्रम संसाधन


text:
छी विदेह बाड़ीक ई अखंड सोहाग भाग
मिथिला-संस्कृति पर पलरल अमरलत्ती
घरक पछुआर मे ओहिना कचरैत भेटैत
तरूआ पातक तिरहुतिया तिलकोर लत्ती
बलबूतबला महराजा दरभंगा होइ
कि गाम समाजक किओ कमजोर
सभक लिलसा पुरेबाक उदार-दानी
भरि साल सुलभ रहताह ई तिलकोर
चौका मे तरूआ अल्लुक होइ आकि
कदीमा फूल, तग्गर, कुम्हर-सिस्कोढ़
रमतोरइ, भाटा, वा कि मिरचाइ होइ
बुझु सभ छै सुन्न बिन एक तिलकोर
गरम गरम करूगर माछक तीमन होइ
की कबकब ओल, बूटक-बड़ी, कुम्हरौड़
सबहक स्वाद तखने शोभए उत्तम सन
जखन संग उपलब्ध होइ एक तिलकोर
सुन्दर हींग देल कदीमाक तरकारी होइ
वा कि सरिसौं देल अरिकंचनक झोर
चिकना देल सजमैन खाहे केहनो बनै
सभक सुलाज राखै छथि एक तिलकोर
समधि, जमाय सन गरिष्ठ पाहुन होइथ
वा कि मुहलग्गू भौजीक भाय मुँहचोर
मामा, मौसा, पीसा, सभक सुमान अधुर
पाहुन केँ जँ नै परसलिऐ गरम तिलकोर
गरम गरम लोहिये मे तरूआ टुभटुभ
सुगंधे सँ मोन मे होइत रहत हिलकोर
मिथिलावासीक छैक ई खोज अनुप-सन
नै पता मिथिला ऐला कोना ई तिलकोर
नीम-हकीमी के तँ आब गप्पे छोड़ू
आब तँ पहुँचलाह ई एम्स आरोग्य
बड़का पढ़लका एम.डी. केर कान काटै
बाड़ी-बैसल चीनीक डाक्टर ई तिलकोर


text:
बक्सर। 03 जनवरी। बक्सर केंद्रीय कारा (जेल) सँ फरार भेल पांच कैदि मे एक कैदी क' पुलिस आय मंगलवार दिन सारण जिला के मुफस्सिल थाना क्षेत्र सँ गिरफ्तार केलन्हि। गिरफ्तार केलाक बाद कैदी आत्महत्या करबाक कोशिश केलन्हि, जाहिक बाद पुलिस हुनका सदर अस्पताल मे भर्ती करौलन्हि, जता हुनकर हालत खतरे से बाहर बताओल जे रहल अछि।
सारण जिला के मुफस्सिल थाना प्रभारी शंभुशरण सिंह कहला कि गुप्त सूचना केर आधार पर पुलिस बक्सर जेल सँ फरार कैदी देवधारी राय क' मठिया मोड़ लग गिरफ्तार केलन्हि अछि। पुलिस जखन देवधारी क' ल थाना पहुँचल तखन ओ कुनु नोकीला चीज से अप्पन कलाई केर नस काटबाक कोशिश केलन्हि। पुलिस हुनका आनन-फानन मे सदर अस्पताल मे भर्ती करौलन्हि, जता चिकित्सक सभ प्राथमिक उपचार के बाद हुनका अस्पताल से छुट्टी द' देलन्हि। सारण पुलिस आब देवधारी क' बक्सर पुलिस क' सौंपबाक तैयारी क' रहल अछि।
अपने क' बता दी कि शनिवार दिन बक्सर जेल सँ पांच कैदी स्वास्थ्य वार्ड केर शौचालय के खिड़की तोईड़ फरार भ' गेल छल। एहि मामला मे जेल प्रशासन तीन कक्षपाल क' निलंबित क' चुकल अछि। फरार कैदि सभक गिरफ्तारी लेलपुलिस प्रयास क' रहल अछि।


text:
- मुखपृष्ठ
- अनचिन्हार आखरक परिचय
- गजल शास्त्र आलेख
- हिंदी फिल्मी गीतमे बहर
- भजनपर गजलक प्रभाव
- अन्य भारतीय भाषाक गजलमे बहर
- समीक्षा/आलोचना/समालोचना
- गजल सम्मान
- गजलकार परिचय शृखंला
- गजलसँ संबंधित आडियो/वीडियो
- विश्व गजलकार परिचय शृखंला
- छंद शास्त्र
- कापीराइट सूचना
- अपने एना अपने मूँह
- गजलक इस्कूल
- गजलकार
- अर्चा-चर्चा-परिचर्चा
- आन-लाइन मोशायरा
- आशीष अनचिन्हारक रचना संसार
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Monday, 20 January 2014
गजल
गजल
गजल
देह कनकना रहल अछि जाड़
ठाढ़ भेल डाँर कसने दोमि
टांग थरथरा रहल अछि जाड़
बस गरीब आ अमीरी देख
बोल बड़बड़ा रहल अछि जाड़
साज बाज टोप चादर देखि
माथ धड़ खसा रहल अछि जाड़
कैथरी लदल मनुखकेँ पाबि
दाँत कटकटा रहल अछि जाड़
हाल की कहू अपन राजीव
मोन चटपटा रहल अछि जाड़
२१२ १२१२ २२१
@ राजीव रंजन मिश्र
गजल/आलेखक लेखक/प्रस्तुतकर्ता छथि: राजीव रंजन मिश्र at 1/20/2014 02:29:00 pm
खोजबीनक कूट-शब्द: गजल, राजीव रंजन मिश्रा
हम बाटक अनजान पथिक छी सत नेहक सदिकाल रसिक छी जे भेटल से मानि चलल सदिखन नै खोहिस सरकार अधिक छी नै हाकिम नै लाट गवर्नर धरि अपना मोनक ख़ास श्रमिक छी जे देखल से भाखि चलल सगरो औ बाबू ऐ मे लाज कथिक छी बुझि राखल राजीव त' जिनगी ई क्षणभंगुर आ चारि घऱिक छी
Subscribe to: Post Comments (Atom)


text:
अपन अब्गुन के देख मोन निराश भ गेल
सब के देखि आगुवाइत आर हताश भ गेल
आयल तैकते कियो, फेर …. खूबी हमर ,
हमर अब्गुने के देख क ओ बताह भ गेल !
Category: करेजाक छंद –
अपन अब्गुन के देख मोन निराश भ गेल
करेजाक छंद –
बैस्लहूँ अचेत भ प्रेमक ओश में !
आयल ने प्रीतम ने एल्हूँ होश में,
हृदय सँ आश शटल अछि एखनो;
कहियो त आबी लेता आगोश में !!
बात हमरा सँ आंहाके, कहलो नै जायत !
करेजाक छंद –
हँसैत छि डरैत- डरैत , कनैत छि हँसैत हँसैत !
अपने स लैर – लैर तंग छि आब सहैत- सहैत !
बेगरता चौबटिया पर मोन अछि बहुरुपिया सन !
अनका स जरैत- जरैत, अपना ला मरैत-मरैत !
करेजाक छंद –
भेलहुँ अन्धेरेज कने सम्हारु अपन आलिंगन स
उतारू लज्जाक बोझ कने ,अपना मन के प्रांगन सँ
बैच निकैल जायब भले , हमर दृष्टीक पछोर सँ
मुस्किल अछि भागब धैर, हमर मोनक आँगन सँ
(1)
मोन में बैस नयन स अलोपित भ गेलहुं !
एतेक कोन आतुर छल जे घुरियो नै तक्ल्हूँ
कोन एहन गलती भेल हमरा स ,
जे सदा के लेल आन्हा साथ छोइर देलहुं ! !
(2)
आन्हा भेटब नै भेटब हमरा कोनो गम नै !
बस लगे स निकैल गेलहुं याह कोनो कम नै,
करेजा सिहैर उठल हवा के सरसराहट स ,
आयल जे छुबी आंहाके पल्लूक फरफराहट स ! !
(3)
निहारैत नेत्र सब दिन चाँद के आकाश में !
काश ख़तम भ जैता इंतजार एकै निसाश में ,
नै आयत बुझितो अनजान भेल अछि मोन ,
तैयो ताकि रहल अछि बाट ओकर आश में ! !
1.
करेजाक छंद –
ऐना दिल तोरलहूँ बिसरलहूँ सब उमंग
जियरा उरिन भेल छोरलहूँ प्रितक संग
प्रीत छल जाधैर लिख्लहूँ गजल रुबाई !
तते लिखलहूँ जे सुखी गेल सब स्याही !
आब नोरे स लिखई छि जतेक सपरैया !
भुखालो में मोन हमर सैद्खन ढेकरैया !
लिख्लेल बैसलहूँ मोन मचबैया हुरदंग !
लिखते-लिखते गजल लिखा जैया छंद !
2.
हाथ झीकै छि मोन मुदा, घुस्कैया तैयो
एहन अन्हेर नै भेल छल कहियो
बचपन के पात्र उझिल देलक जेना
देखि यौवन के जियरा धरिक उठल दैयो !
3.
ठनकल माथा –
हद क देलहुं इन्तजार करबैत कंही ककरो स तकरार नै भ जाए
व्याकुलता सीमा लांघी चुकल कंही डरे कोनो अपराध नै भ जाए,
लैर रहल अछि भीतर क्रोध आ भय आपस में
शंका ग्रहण लगेने अछि ,ठारे-ठारे इमोशनल अत्याचार नै जाए !
4.
सान्तवना देलहुं मन के तृप्ति सँ
कसकल जे मोन ओही दृष्टी सँ
आब त हँसितो छि कनैत सिस्की सँ
भेल परती अकुआल मोन सृष्टी सँ !
5.
मायुश तो हूँ वादे से तेरे ,
कुछ आस नहीं और आस भी है !
जीता हूँ तेरे खयालो में अब
तू पास नहीं मेरे और पास भी है !
आब कत अछि जिनगी कत अछि जान
आब कियक नई करैत अछि कियो हरान
थैम गेल सबटा उजैर गेल सबटा
रुधिरक प्रवाह रुकल छूटल प्राण
आब कत अछि जिनगी कत अछि जान !
देहक पीड़ा , अस्थि के जक्रण
नई छि आब कथू सँ परेशान
अछि ने अन्हार आ नै इजोत
सबटा बुझी परैया एकै सामान
आब कत अछि जिनगी कत अछि जान !
व्यंजन नाना प्रकारक बनल
तैयो बुझी परैया मोन अछि भरल
नई कोनो ललसा नै कोनो लोभ
कथी पर करब आब ओतेक शान
आब कत अछि जिनगी कत अछि जान !
कत अछि आब लहर ओ उमंग
ठहैर गेल जिनगी शिथिलता के संग
नै कोनो लाज नै कोनो शर्म
नै कोनो हकीकत नै कोनो भ्रम
नै अची अंगना हमर नै अछि दलान
आब कत अछि जिनगी कत अछि जान !


text:
Wednesday, July 5, 2017
भूतलग्गू आकि भविसलग्गू
जेठ मास। पाँच बजे बेरुका समय। मधुबनीसँ अबिते रही कि गामक कातेमे नेबुआवाली भौजी भेटली। बिस्टौल हाट जाइ छेली। सोम आ शुक्र दिनकेँ हाट लगैए। आइ शुक्र छी। भेटते बजली-
“कनी साइकिल ठाढ़ करू।”
ओना साइकिल नीक जकाँ ठाढ़ नइ केलौं मुदा जखने भौजी नजैरपर पड़ली तखनेसँ साइकिलक चालि थोड़ेक असथिर काइये देने छेलिऐ। बजलौं-
“साइकिल ठाढ़ करैले किए कहलौं?”
साइकिलेपर चढ़ल रहलौं मुदा एकटा पएर रोपि ठाढ़ भेलौं। ठाढ़ होइते भौजी बजली-
“घरवालीकेँ भूत लगल अछि आ अपने साइकिलपर चढ़ि छिरहारा खेलाइ छी!”
ओना, नेबुआवाली भैजीकेँ नइ बुझल छेलैन जे मधुबनीसँ अबै छी। किए तँ जहिना गाम-घरमे धोती-कुर्ता पहिरने आ कान्हपर तौनी रखै छी, तहिना झंझारपुरो-मधुबनी जाइ छी तँ रहैए, तँए भरिसक भौजी नहि बुझि पेली जे मधुबनीसँ अबै छी। ओना एक तँ साइकिलोक चालिसँ आ दोसर समैयोक हिसाबे देह-हाथ नइ घमाएल छल आकि चाइनपर सँ पसेनाक धार नइ बहै छल सेहो बात नहि, बहिते छल। मुदा तैपर भौजीक नजैर ऐ दुआरे नइ गेलैन जे रौदक चालिमे अपनो देह घमाएले छेलैन।
भिनसुरका कोर्ट चलैए, चारि बजे भोरे उठि तैयार भऽ मधुबनी गेल छेलौं। आ कोर्ट उसरला पछाइत अढ़ाइ बजेमे ऐगला तारीख लैत मुंशीजी सँ गप-सप्प करैत तीन बाजि गेल छल। सबा तीन बजे मधुबनीसँ विदा भेल छेलौं। ओना, कोर्टक काज ढीले-ढाल चलैए तँए मनमे कोनो तरहक तेहेन बातो नहियेँ छल जे मन केम्हरो घुसकैत-फुसकैत। असथिर छेलौंहे। ओना मनो घुसकै-फुसकैक कारण होइए जे कोर्टेसँ केकरो धनो भेटै छै आ केकरो जीवनो जाइते छै, मुदा से नहि अपन पैंतीस साल पुरान अगिलग्गी (436) केस अछि। जइ समैमे केस भेल ओइ समए खेत-पथारक झंझट गाम-गाममे पसरल छल। ओना, खेत-पथारक झंझट अखनो नइ अछि सेहो नहियेँ कहल जा सकैए। अखनो अछिए, जँ से नहि अछि तँ जे छेहा गरीब अछि–माने जेकरा एको धुर अपना नामे जमीन नइ छै–ओकरा सरकारी घरो कहाँ छइ।
आने गाम जकाँ हमरो गाममे बहरबैया जमीनदारक जमीनपर झंझट भेल। दखल-दिहानीक दौड़मे अगिलग्गी केस भेल। जमीनमे टाट-फरक ठाढ़ कए जमीनदारक लगुआ-भगुआक द्वारा आगि लगौल गेल छल, जइ लगबैमे हम-सभ फँसौल गेल छेलौं। तीस आदमीक ऊपर केस भेल छल। तइ बीच जमीनक सभ दशा सेहो भेल। मुदा केस कचहरीमे लटकले अछि। सालमे दू बेर तारीख लइ छी आ मधुबनी जाइ-अबै छी। ओना, मधुबनी गेलापर बहुत बात मन पड़ैए। मन पड़ैए टीशन कातक होटल, मन पड़ैए कोर्टसँ जहल आ जहलसँ कोर्ट अबै-जाइ काल गाड़ीमे सिपाहीक पहरा, मन पड़ैए जही कोर्टसँ जहल जाइ छेलौं तेही कोर्टसँ छुटि कऽ अबितो छेलौं...।
ओना, जइ समए केस भेल छल तइ समैक स्थिति आ अखुनका स्थितिमे बहुत बदलाउ आबि गेल अछि। माने ई जे ओइ समैमे अगिलग्गी केसक बहुत महत छल। मास-मास, तीन-तीन मास केसक जमानत नइ होइ छल आ सेशन केसक रूपमे ओकर तहकीकात सेहो होइ छल मुदा आब से नहि रहल। ने अगिलग्गी केसे बेसी होइए आ ने ओइ रूपे ओकर तहकीकाते होइए। समए बदलने आब अपहरण आ राहजनीक घटना बढ़ि गेल अछि। आब एकर महत बढ़ि गेल अछि।
पैंतीस सालक बीच केस सेहो मधुबनी-झंझारपुर तीन केलक। तीन बेर करैक कारण भेल जे झंझारपुरमे कोर्ट बढ़ने (सेशन कोर्ट) मधुबनी कोर्टसँ केस झंझारपुर आबि गेल। मुदा किछुए दिनक पछाइत पुन: केस मधुबनी चलि गेल। तेकर कारण भेल साल भरिसँ सेशन कोर्ट खाली रहल, जजक अनुपस्थिति रहल। ओना मधुबनियोँ कोर्टक हालत तेहने रहल। अधिकतर कोर्ट जजक अनुपस्थितिमे खालीए रहौ लगल आ अखनो अछिए। मुदा किछु अछि तैयो ने कोर्ट हरदा बाजल अछि आ ने अपने हरदा बजलौं अछि।
नेबुआवाली भौजीक संग सम्बन्ध[1] बहुत पुरान नहियेँ अछि, हाले-सालक माने आठे-नअ बर्खक अछि। ओना सिंहेश्वर भाइक संग भैयारीक सम्बन्ध बच्चेसँ अछि, करीब पचास-पचपन बर्खसँ मुदा जहिया नेबुआवाली भौजी एली (दुरागमनक पछाइत) तहियासँ करीब बीस-पचीस बर्ख तक, दियर-भौजाइक जे सम्बन्ध अखन बनि गेल अछि, से नहियेँ छल। ओना टोका-टोकी कोनो काजे नइ होइत छल सेहो बात नहियेँ रहल अछि, मुदा ओ परिवारिक काजक अनुकूल रहल। असल दियर-भौजाइक बीच जे बेकता-बेकती सिनेह-सिक्त सम्बन्ध हेबा चाही ओ आठ-नअ बर्खसँ अछि। हुनको देहक समरथाइ निच्चाँ मुहेँ उतैर गेल छैन आ अपनो तँ सहजे उतरले अछि।
ओना, आठे-नअ बर्खक सम्बन्धमे भौजियो हमरा चीन्हि नेने छैथ आ हमहूँ हुनका नीक जकॉं चीन्हि नेने छिऐन। मुदा ओ अपना जगहपर चिन्हारए अछि। बजै-भुकैमे अरबा चाउरक बसिया भात जकॉं नेबुआवाली भौजी कनी बेसी फरहर छथिए। तँए मनमे बेसी झॉंट-बिहाड़ि नहियेँ उठल। माने ई जे नेबुआवाली भौजी जे बजली ‘घरवालीकेँ भूत लगल अछि आ अपने छिड़हारा खेलाइ छी।’ तँए मन बेसी आगू-पाछू नइ भेल मुदा कनी-मनी झॉंट तँ मनमे लगबे कएल। झॉंट ई लगल जे उपकैर कऽ एना किए नेबुआवाली भौजी बजली? जँ परिवारक बात छी तँ ई ने कहक चाही छेलैन जे केते कालसँ घरसँ बहराएल छी। अनेरे तँ सभ बात सोझहामे आबि जाइत। मुदा घरवालीकेँ भूत लगल अछि, एहेन बात किए बजली? खाएर..। मनकेँ थतमारि बात बदलैत पुछलयैन-
“एते रौदमे केतए जाइ छी?”
नेबुआवाली भौजी बजली-
“कनी हाटपर जाइ छी। तेहेन ने रौदियाह समए भऽ गेल अछि जे तीमन-तरकारी दुआरे काल्हि रातिमे अँचारे संगे रोटी खेलौं।”
ओना भौजीक बोल तेलमे डुमल तीन सलिया आमक अँचार जकॉं सोहनगर अखनो बुझि पड़ै छल, मुदा परिवारक बात सुनि मन कनी खसिये रहल छल। बजलौं-
“की करबै, समैये जखन एहेन रौदियाह भऽ गेल तखन दोसर उपाइये की अछि।”
कहि साइकिल आगू बढ़ेलौं। नेबुआवाली भौजी सेहो उत्तर मुहेँ हाट दिस बढ़ली।
ओना, मनमे कनी-कनी बिनबिनी उठिये रहल छल, जे कनी खरियारि कऽ आरो आगू-पाछूक बात पुछि लितिऐन मुदा चीन्हल लोक नेबुआवाली छथिए जे तिलकेँ तार आ झूठकेँ सत् बनबैमे हजार बेर किए ने बोलीक वाणी बदलैक जरूरत पड़ैन, ओ मुहे-मुहीं बदैल लइते छैथ, तँए मनमे जेहेन मर्मक स्थिति बनक चाही, से नहियेँ बनल।
लग्गी भरि जखन आगू बढ़लौं तखन मनमे उपकल जे एकबेर पाछू उनैट भौजीकेँ आरो बात पुछिऐन, मुदा दोसर मन पहिल मनकेँ रोकलक। रोकलक ई जे जखन भरि दिनक बहराएल छी तइ बीचमे जँ कियो किछु तेहेन बात पत्नीकेँ कहि देने हेतैन आ ओ बजैत-बजैत बताहिक रूप बना नेने हेती, सएह रूप देख जँ नेबुआवाली भौजी बाजल हेती तखन किछु अंशमे सहियो तँ भेबे कएल। ओना विचारक दौड़मे से नहि भेल, किए तँ तत्त्वदर्शी चिन्तक क्षणेमे छतपर चढ़ि जाइ छैथ आ पलेमे पताल पहुँच जाइ छैथ...। मने-मन विचारितो रही आ साइकिलो चलिते रहल।
चारि लग्गी आगू बढ़ैत-बढ़ैत मन पत्नीक नैहर दिस बढ़ि गेल। नैहर दिस बढ़िते मनमे भेल जे जँ पत्नी भूतलग्गू रहितैथ तँ नैहरेसँ लगैत आएल रहितैन। मुदा से कहाँ कहियो लगलैन? लगले भेल जे रौदमे चालीस किलो मीटर साइकिलसँ एलौं हेन, भरिसक तइसँ चेहराक रूप बदैल गेल अछि तँए चिक्कारीमे ने तँ नेबुआवाली भौजी बजली? ओना, चारू दिस नजैर खिड़ाबी जे कोनो दोसरो-तेसरो कारण तँ नइ ने अछि। मुदा से कोनो गरेपर ने चढ़ए।
नैहरसँ पत्नीकेँ सासुर एला कहुना-कहुना तँ तीस-पैंतीस बर्ख भाइये गेल हेतैन, तैबीच जेते धिया-पुता हेबा चाही सेहो भाइये गेलैन। कहियो किछु ने देखलौं। तखन किए नेबुआवाली भौजी कहली..! मन उनटल। उनैटते उठल- समाजमे एहनो लोकक तँ कमी नहियेँ अछि जे चाहे पति-पत्नीक बीच हुअए आकि भाइ-भाइक बीच आकि दियादिनी-दियादिनीक बीच वा बाप-बेटाक बीच झूठ-फूस बात गढ़ि मतभेद नइ पैदा करैए। करिते अछि आ खूब करैए। समाजो तँ समाज छी किने, केकरो मुँह छै तँ नॉंगैर नहि, आ केकरो नॉंगैर छै तँ मुँह नहि, मुदा तैयो घरक धारण नइ केने अछि सेहो तँ नहियेँ कहल जा सकैए।
थोड़ेक आगू बढ़लौं कि धक-दे मनमे उठल। जेठ मास छी दशराहा परसुए भेल। भूत-प्रेतक बास गाछी-बिरछीमे होइ छइ। अखन तँ दू माससँ सभ गाछी-बिरछीमे आम-जामुनक ओगरवाह बैसले हएत, तखन तँ भूतो-प्रेत ने ओगरवाहक डरे पड़ा गेल हएत। ओना, जखन आम-जामुन गाछमे लटकल रहैए आ ओगरवाह बीच गाछीमे मचान बना जगलो रहैए आ सुतलो रहैए तखन कहाँ केकरो भूत लगै छइ? जखन आम-जामुन गाछी-बिरछीमे नइ रहल तखन पतखरड़नी सभकेँ कहियो काल बँसबिट्टीमे चुड़ीन-तुड़ीन लगितो अछि, मुदा सेहो मास तँ नहियेँ छी..!
केतबो मनकेँ असथिर करी तैयो किछु-ने-किछु उपकिये जाए। अपना घरसँ कनी पाछूए रही कि मनमे फेर उठल- जँ कहीं नेबुआवाली भौजी झुठे कहने हेती, तखन? फेर लगले भेल जे भूतो तँ भूत छी, कोनो कि एक्के रंगक आकि एक्केटा अछि। रंग-बिरंगक अछि। मुदा कोन रंगक अछि ओ तँ देखला-बुझला पछातिये फरिछाएत, तइले अनेरे मनकेँ भरियौने छी। मन हल्लुक होइते लोकक मनकेँ मन देखए लगल। लोकक मनपर मन पड़िते मन थीर भेल। थीर होइते उठल- कहू! समए ओते आगू बढ़ि गेल जे लोक अँगनाक मड़बासँ ऊपर उठि हवाइये जहाजमे बिआहो करैए, भोजो-भात करैए, मुदा गाम-घरमे अखनो भूत-प्रेत लगिते छइ! एक्कैसमियो सदीमे जँ अहिना भूतमे लोक भुतियाइत रहत तखन ओझा-गुनी केतए-सँ औत। मन ठमैक गेल।
ठमैकते मनमे उठल, परसू जेठक दशराहा छल। एक तँ तीन माससँ एको बून पानि नहि पड़ल, ओहिना वायुमण्डल गर्म अछि, तैपर रौदो तेहेन होइए जे माटिक रस तेना चुइस नेने अछि जे रसे-बेरस भऽ गेल छइ। दिनक दसे बजेसँ बाध-बोनमे लू चलए लगै छइ। भऽ सकैए जे कोनो काजे पत्नी बाध दिस गेल हेती आ लू-तू पकैड़ नेने होनि जइसँ मन गरमा गेल होनि आ बताहि जकाँ आकि भूतलग्गू जकाँ बोलीक बानि भऽ गेल होनि। किएक तँ मौसमक हिसाबसँ सभ किछु नहियोँ तैयो बहुत किछु तँ बदलियो जाइए। ओना, मौसमो-मौसमोक अपन-अपन चालि-प्रकृति छइ। बरसातक पछाइत जे स्वाती नक्षत्र अबैए आ ओकर जे बून छै ओ जँ केराक मुँहपर पड़त तँ कपूर बनत, सिप्पीक मुँहपर पड़त तँ मोती बनत आ साँपक मुँहपर पड़त तँ बीखे बनत किने। भलेँ एक्के नक्षत्र आ एक्के बर्खाक बून किए ने हौउ। तहिना ने जाड़क पछातिक मौसमक बून आकि गरमीक पछातिक मौसमक बूनमे सेहो अन्तर हेबे करत..?
रंग-रंगक विचार मनमे उठिये रहल छल ता घर लग पहुँच गेलौं आ पत्नीकेँ दलानक आगूमे ठाढ़ देखलयैन। चुप-चाप ठाढ़ छेली तँए बोलक बाइनिक कोनो आभास नहियेँ भेल। ओना, अखन धरिक जिनगीमे दुनू परानीक बीचक जे सम्बन्ध रहल अछि ओइमे कहियो कोनो खटास नहियेँ आएल अछि जइसँ कोनो छोटो-क्षीण अबिसवास जगैत। ओना, वैचारिक रूपमे कहियो काल विचार-भेद जरूर होइए मुदा ओकर समाधान तँ परिवारक चलैत जिनगीक धारक क्रियाक रूपमे भाइये जाइए।
हमरा देखते पत्नी बजली-
“एते रौदमे किए चललौं। कनीकाल मधबनियेँमे बिलैम जाइतौं से नहि?”
ओना मने नहि देहो-हाथ थकियाएले छल तँए जेहेन उत्तर पत्नीकेँ दिअक चाही से नइ दऽ पेलिऐन। मनमे छल जे कहिऐन- जँ लोक जाड़क डरे आकि रौदक डरे आकि झाँट-पानिक डरे घरसँ निकलबे छोड़ि दिअए तखन ओकर जिनगीक गाड़ी केना चलतै। ओना, ई दीगर अछि जे जखन समय असहज भऽ जाइए तखन ओकर अनुकूल लोक अपन जिनगीकेँ धड़ियबैत चलैए। मुदा से नहि, हारल सिपाही जकाँ अपनाकेँ समरपित करैत कहलयैन-
“आब कि कोट-कचहरीमे एको क्षण रहैक मन होइए, तहूमे मधुबनीमे। जेतेकाल काज छल तेतेकाल काजमे हेराएल छेलौं। काज होइते पड़ेलौं।”
ओना आन स्त्रीगण जकॉं पत्नी गपकेँ बेसी नहि नमरा बजली-
“कनी काल छाहैरमे ठंढा लिअ, पछाइत किछु खाइयो-पीब लेब चाहे पहिने नहाइये लेब।”
ओना मनमे नेबुआवाली भौजीक गप नचैत रहए। मुदा अगुआ कऽ बाजबो तँ नीक नहियेँ होइत। पत्नीक विचार हुनके मुहेँ किए ने सुनब जे आन स्त्रीगणक मुँहक बाते जँ दुनू परानीमे झगड़े भऽ जाए, सेहो केहेन हएत। तँए मनकेँ थतमारि कऽ राखबे नीक बुझलौं। ओना, मनमे ईहो हुअए जे नेबुआवाली भौजी जे भूत लागब कहने छली आ जँ लगल हेतैन तँ बोलिये वाणीसँ ने बुझि जाएब।
कुरता-गंजी निकालि रौदमे दैत पत्नीकेँ कहलयैन-
“कनी पंखा नेने आउ।”
ऑंगनसँ पंखा आनि पत्नी ठाढ़े-ठाढ़ चलबए लगली। दसे हौंकैनमे मन शान्त भऽ गेल। मन शान्त होइते बजलौं-
“नेहेनाइ तँ अछिए मुदा पहिने पानि पीब, चाह पीब आ पान खाएब तेकर पछाइत बुझल जेतइ।”
‘बड़बढ़ियाँ’ कहि पत्नी ऑंगन दिस बढ़ि गेली।
ओना, नेबुआवाली भौजीक विचार मुहसँ निकलैले धानक गम्हरा जकॉं घोघमे तरतर करैत छल मुदा अपन थकानो आ चालिक गरमियोँसँ गप-सप्प करैक इच्छा मनमे नइ होइत रहए। ओना पत्नीक मुँहक चुहचुहीसँ बुझि पड़ै छल जे किछु बात पेटमे एहेन छैन जे बजैले लुस-फुसा रहली अछि मुदा हमरा रौदाएल बुझि ऐ दुआरे ओकरा पेटमे थतमारि कऽ रखने छैथ। भऽ सकैए मनमे ई होइत हेतैन जे रौदाएलमे कहने गरमाएलमे जँ कहीं बुझैयेमे तल-विचल भऽ जेतैन आकि अपन बजैयेमे भऽ जाएत तखन तँ ओकर अरथो अनर्थ हएत। जइसँ उत्तरो ओहने हएत। नीक उत्तर तँ तखन भेटैए जखन ओकर चारू कोण समगम रहल। किए तँ अही दुनियॉंमे ने रहैयोक अछि जइ दुनियॉंमे चारू कोणक लोक अछि।
ओना बेसी उमेर भेला पछातियो पत्नीक देहक पानि अखनो ओहने जलजलौ छैन जेहेन एहेन उमेरक हेबा चाही। मोटा-मोटी यएह बुझू जे देहमे आसकैत ओते नइ छैन जेते आन बत-बनौन स्त्रीगणमे रहैए।
चुल्हिपर चाहक केतली चढ़ा ऑंचकेँ नीक जकॉं लगा लोटामे पानि नेने पत्नी पहुँचली। ओना, अपन मन रहए जे ठेहुनसँ निच्चो आ भरि बाँहि पहिने धोइ ली जे थाकैन मारक होइए, मुदा मन असकता गेल। पत्नीक हाथसँ लोटा लऽ दू बेर कुर्रा केलौं आ भरि छॉंक पानि पीलौं। तैबीच पत्नियोँ चाह नेने पहुँचली। एक गिलास चाह पीब पत्नीकेँ चाबस्सी दैत बजलौं-
“जेहने चाह पीबैक इच्छा छल तेहने बनेबो केलौं!”
ओना, चाह आने दिन जकॉं छल मुदा देहक थकानक भूख बढ़ने वस्तुक (पीबैक) सुआद सेहो बढ़ाइये देने छल मुदा पत्नीकेँ बातक उन्टा अर्थ लागि गेलैन। उन्टा अर्थ ई जे हम तँ चाहक सुआद पेब बाजल रही मुदा पत्नीकेँ भेलैन जे व्यंग्य स्वरूप बजला। मुदा लगले ईहो होनि जे जखन सभ दिन अही चुल्हीपर अही हाथे चाह बनबैत आबि रहल छी तखन आन दिन की इच्छा नइ भरै छेलैन जे एना बजला? मुदा अपन जे विचार पतिकेँ कहैक रहैन ओइ आगू एकरा (माने चाहक गपकेँ) तुच्छ बुझलैन तँए मने-मन दबैत बजली-
“हाथमे कि पाँचो ओंगरी एके-रंग अछि, तहिना ने पाँच दिनमे पॉंचो रंगक चाह तँ भाइये सकैए। अहाँकेँ केहेन चाह पीबैक मन अछि आ हमरा केहेन चाह बनबैक विचार अछि ओ गुम्मा-गुम्मीसँ थोड़े काज चलत। जँ सएह छल तँ कहि दइतौं जे कनी बेसी लीकरे आकि कोनो आने वस्तु बेसी करि कऽ आकि कम करि कऽ देबइ।”
पत्नीक झपटसँ बुझि पड़ल जे जाबे अपनो ओहने नइ बनब ताबे ठीक-ठीक काज चलैबला नहि अछि। चाह पीब पान खा नेने छेलौं। बजलौं-
“गामक हाल-चाल नीक अछि किने?”
गामक हाल-चाल सुनि पत्नीक मनमे जेना दुपहरियाक बात नाचि उठलैन। बजली-
“नाँहकमे सौंसे गामसँ झगड़ा भऽ गेल!”
पत्नीक बात सुनि मनमे उठल जे कोनो समाजिक बात जरूर अछि। जँ से नहि रहैत तँ एक गोरेसँ ने झगड़ा होइतैन। सौंसे गामसँ किए भऽ गेलैन। मुदा प्रश्नक जड़िमे केतौ-ने-केतौ समाजक धारा जरूर छीपल अछि तँए समाजिक धारामे तँ नहि, मुदा मजकियल धारामे बजलौं-
“सौंसे गामक लोकसँ झगड़ा केलौं आ झोंट ओहिना देखै छी, तखन झगड़े की भेल?”
खिसिया कऽ पत्नी बजली-
“से की?”
सोझरबैत बजलौं-
“जाबे स्त्रीगण झोंटा-झोंटौबैल नइ केलक ताबे ओकर झगड़ाक कोनो मानि नहि। ओ कोनो खेलक सर्ड़ी भेल।”
पत्नीक रूप बदललैन। बजली-
“भदुआरवाली कुम्हैन आएल छेली, परसू दशराहा रहै, लोक अपन-अपन घोड़ा चढ़ौलक। उधारे लोक एक-एकटा घोड़ा कुम्हैन ऐठामसँ लऽ अनलक।”
बिच्चेमे बजा गेल-
“मर्र, ई की भेल! एहेन तँ सभ साल होइते अछि।”
सम्हारैत पत्नी बजली-
“सभ दिनसँ घोड़ाक दाम तँइ छल, जइ हिसाबे आन साल दइ छेलखिन।”
बजलौं-
“ऐ बेर की भेल?”
पत्नी बजली-
“भदुआरवाली कुम्हैन अरि कऽ ठाढ़ भऽ गेली जे आब सभ किछु महग भऽ गेल, हमरो रंग-टीप करैमे खरच बढ़ि गेल अछि, तँए ओइ हिसाबे घोड़ाक दाम लेब।”
पत्नीक बात सुनि मन हूमरल। मनकेँ हुमैरते विचार गुम्हरल। बजलौं-
“ई तँ उचिते भेल।”
‘उचित’ सुनि पत्नी छड़ैप कऽ बजली-
“हमहूँ तँ सएह कहलिऐ। मुदा एक दिस ठाढ़ीवाली, ननौरवाली आ तमोरियावाली भऽ गेली आ दोसर दिस नेबुआवाली आ धेपुरावाली भऽ गेली। दुनू दिससँ कौआ जकॉं लूझए लगली।”
बजलौं-
“पछाइत की भेल?”
पत्नी बजली-
“तामसमे कहा गेल जे तोरा सभकेँ भूत खिहारने छह, तँए भुतियाएल छह।”
पत्नीक बात सुनि मनमे भेल जे भरिसक अहीक उपराग नेबुआवाली देने छेली।
◌
शब्द संख्या : 2470, तिथि : 23 जून 2017
Subscribe to: Post Comments (Atom)


text:
- मुखपृष्ठ
- अनचिन्हार आखरक परिचय
- गजल शास्त्र आलेख
- हिंदी फिल्मी गीतमे बहर
- भजनपर गजलक प्रभाव
- अन्य भारतीय भाषाक गजलमे बहर
- समीक्षा/आलोचना/समालोचना
- गजल सम्मान
- गजलकार परिचय शृखंला
- गजलसँ संबंधित आडियो/वीडियो
- विश्व गजलकार परिचय शृखंला
- छंद शास्त्र
- कापीराइट सूचना
- अपने एना अपने मूँह
- गजलक इस्कूल
- गजलकार
- अर्चा-चर्चा-परिचर्चा
- आन-लाइन मोशायरा
- आशीष अनचिन्हारक रचना संसार
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Monday, 23 February 2015
सम्मान
गजल/आलेखक लेखक/प्रस्तुतकर्ता छथि: Kundan Kumar Karna at 2/23/2015 10:43:00 am No comments: एहि पोस्टक लिंक।
खोजबीनक कूट-शब्द: कुन्दन कुमार कर्ण, सम्मान
Saturday, 21 February 2015
गजल
चाहलौँ जकरा हम जान परानसँ
छोड़ि हमरा से चलि गेल गुमानसँ
जे कहै जिनगी भरि संग रहब हम
से करेजा देलक चीर असानसँ
एखनो टटका अछि दर्द हियामे
व्यक्त कोना शब्दक करब बखानसँ
हम त पुजलौँ प्रेमक बनि कऽ पुजगरी
सत धरम पूरा निस्वार्थ इमानसँ
जीविते बनि गेलौँ लास जकाँ हम
हम त गेलौँ कुन्दन आब जहानसँ
मात्राक्रम : 2122-2221-122
© कुन्दन कुमार कर्ण
छोड़ि हमरा से चलि गेल गुमानसँ
जे कहै जिनगी भरि संग रहब हम
से करेजा देलक चीर असानसँ
एखनो टटका अछि दर्द हियामे
व्यक्त कोना शब्दक करब बखानसँ
हम त पुजलौँ प्रेमक बनि कऽ पुजगरी
सत धरम पूरा निस्वार्थ इमानसँ
जीविते बनि गेलौँ लास जकाँ हम
हम त गेलौँ कुन्दन आब जहानसँ
मात्राक्रम : 2122-2221-122
© कुन्दन कुमार कर्ण
गजल/आलेखक लेखक/प्रस्तुतकर्ता छथि: Kundan Kumar Karna at 2/21/2015 11:49:00 am No comments: एहि पोस्टक लिंक।
खोजबीनक कूट-शब्द: कुन्दन कुमार कर्ण, गजल
Friday, 20 February 2015
अन्तरवार्ता
प्रस्तुत अछि लोकप्रिय पत्रिका मैथिली सिने संसारक अगहन–पुष अंकमे प्रकाशित हमर पूरा अन्तरवार्ता
सप्तरी जिल्लाक एक साधारण परिवारमे जन्मल गजलकार कून्दन कुमार कर्ण कम समयमे बेसी चर्चित भेनिहार युवा गजलकार छी । कनिये टासँ मैथिली साहित्यमे कमल चला रहल कुन्दन अत्यन्त प्रतिभाशाली व्यक्ति छथि । श्री जनता माध्यमिक विद्यालय, खुरहुरीयासँ विद्यालय शिक्षा आर्जन कऽ श्री महेन्दविन्देश्वरी बहुमुखी क्याम्पस, राजविराजसँ ब्यवस्थापनमे स्नातक केनिहार ई नेपाल सरकारक निजामती सेवामे सेहो कार्यरत छथि ।
विद्यालय जीवन कालसँ गजल रचना सुरु कऽ एखन धरि दर्जनौ गजल रचना कऽ चूकल अछि । हुनकर गजल आ शाइरीसँ मिथिलाक हजारौ युवा प्रभावित छथि । पछिला किछु बरिससँ सामाजिक सञ्जालमे बेसी सकृयताक संग अपन रचना सभ सार्वजनिक करैत आबि रहल हुनकर नेपाल आ भारत दुन्नू देशेमे प्रशंसक सभ छथि । मुदा हनुका एतऽ धरि आबैमे की ? केहन ? कतेक ? संघर्ष करऽ पडलै एहि सम्बन्धमे सुनी “मैथिली सिने संसार”क प्रतिनिधि कमल मण्डल संग भेल हुनकर गप्प सप्प ।
▶ अहाँ गजल रचनाक क्षेत्रमे कोना प्रवेश केलहुँ ?
– कनिये टासँ साहित्य, गीत आ संगीतमे हमर रुची रहि आयल अछि । स्कूल पढैत काल हम अतिरिक्त कृयाकलामे बेसी सहभागी हएत रहिये । विद्यालय जीवनसँ हमर रचना सभ विभिन्न रुपे पत्र–पत्रिकामे प्रकाशित हएत रहै । दर्जनौ पत्र–पत्रिकामे हमर रचना सभ प्रकाशित भऽ चूकल अछि । गजल आ शेर–ओ–शाइरी हम कनिये टासँ पसन्द करै छी । स्कूल आ कलेजक समयमे मैथिलीमे गजल रचना कऽ हम संगी सभकेँ सुनाबैत रही । सभ हमर प्रशंसा करेैत रहै । हमरा प्रोत्साहन करैत रहै । मुदा जहियासँ हम फेसबुक आ ट्वीटर लगायत सामाजिक सञ्जाल मार्फत अपन रचना सार्वजनिक केनाइ सुरु केलहुँ तहियासँ हमर साहित्यिक बाटमे नवका मोड आबि गेल । हम अपन रचना सभ बेसीसँ बेसी लोक धरि पहुँचाबमे सफल भेलहुँ । ढेर रास साहित्यकार सभसँ जुटबाक अवसर सेहो प्राप्त केलहुँ । एहि क्रममे फेसबुक पर हमर भेंट प्रसिद्ध मैथिली गजलकार आशीष अनचिन्हार जीसँ भेलै । ओ हमरा हुनकेँ द्वारा सञ्चालित हुनक ब्लग http://anchinharakharkolkata.blogspot.com सँ जोडलनि । जे कि पूर्ण रुपेन मैथिली गजलसँ सम्बन्धित लेख, आलेखसँ भरल छै । तकर बाद हम गजलक विषयममे गहन अध्ययन केनाइ सुरु कऽ देलहुँ आ पहिल बेर निअमपूर्वक अरबी बहरमे गजल रचना करबामे सफल भेलहुँ । फलस्वरुप आशीष जी द्वारा जानकारी भेटल जे हम मैथिलीमे अरबी बहरमे गजल कहनिहार नेपालक पहिल गजलकार छी । जैसँ हमरा एहि क्षेत्रमे समर्पित भऽ लगबाक लेल आर प्रेरणा प्राप्त भेल ।
▶ “अरबी बहर” की छी ?
– गजल मुख्तः अरबी शब्द छी आ एकर जननी सेहो अरबी साहित्य छी । जेना संस्कृत काव्ज्य परम्परामे “छन्द” हए छै तहिना उर्दू आ फारसी गजल परम्परामे “बहर” हए छै । जेना छन्द कविताक लय निर्धारण करै छै तहिना बहर गजलक लय निर्धारण करै छै । सामान्य भाषामे हम सभ बहरकेँ छन्द बुझि सकै छी मुदा बहर निर्माणक अपने पृथक निअम सभ छै । गजल प्राय कोनो नै कोनो बहरमे कहल जाइ छै । बिना बहरकेँ गजल भै भऽ सकैछ । गजल गीत आ कवितासँ एक अलगे विधा रहलाक कारण अरबी बहरमे गजल रचना करऽ चाहै वला सभकेँ समय खरचा कऽ अध्ययन केनाइ जरुरी छै ।
▶ गजल रचनाक क्षेत्रमा प्रवेश करऽ लेल प्रेरणा किनकासँ प्राप्त भेल ?
– हम महाकवि विद्यापति रचित गीत सभ सुनबालेल बहुत पसन्द करै छी । हुनकासँ प्रभावित सेहो छी । मुदा खास कऽ गजल क्षेत्रमे लगबाक कारण केओ एक व्यक्ति प्रेरक नै छथि । हमर अन्तर आत्मासँ जागल रुची आ मैथिली भाषा एवं संस्कृति प्रतिक प्रेम नै एहि क्षेत्रमे लगबाक प्रमुख कारण छी । एखन हम बहुत लोकसँ ढेर रास सहयोग, शुभकामना आ सिनेह पाबि रहल छी जैसँ हमर मनोबल वृद्धि भऽ रहल छै ।
▶ की अहाँ मैथिलीकेँ अलाबा आन भाषा दिस सेहो कलम चला रहल छी ?
– हम अंग्रेजी, हिन्दी आ नेपालीमे सेहो गजल सभ रचना केने छी ।
▶ वर्तमान समयमे विभिन्न विधाक मैथिली पोथी सभ निरन्तर प्रकाशित भऽ रहल छै मुदा एकर उचित बजारीकरण भेल अवस्था नै छै । अर्थात् मैथिली साहित्य व्यावसायीकरण नै भऽ पाबि रहल छै । की एहन अवस्थामे आब आबै पीढी मैथिली साहित्मे अपन योगदान दऽ सकत ?
– धन्यवाद । बहुत नीक सन्दर्भ उठेलहुँ अहाँ । सभसँ पहिने त छिरीयाल मैथिली गजलकार, साहित्यकार आ कलाकार सभकेँ एक ठाम संगठित भेनाइ जरुरी छै । मिथिलामे एखनो बहुत रास लोक सभ नीक जकाँ मैथिली पढ आ लीख लेल नै जानै छै । एकर मुख्य कारण छी विद्यालय शिक्षा मैथिलीमे प्राप्त नै भेनाइ । मैथिली भाषा आ साहित्यमे गति प्रदान करबा लेल मिथिलामे अनिवार्य रुपमे विद्यालय शिक्षा मैथिलीमे प्रदान केनाइ जरुरी छै । नेपालमे एखन संविधान बनबाकेँ क्रममे अछि । तेँ आब बनै वला संविधानमे विद्यालय शिक्षा मातृभाषामे करबाक प्रावधान लेल हम सभकेँ अपन–अपन क्षेत्रसँ अवाज उठाब पडतै । खुशीक बात त ई छी जे वर्तमान समयमे मिथिलाक बहुत रास युवा युवती सभ मैथिली साहित्य, गीत, संगीत आ कलाक क्षेत्रमे सकृय रुपसँ लागि रहल अछि ।
▶ हम अहाँ द्वारा हमल गजल सभ सुनलहुँ । किछु प्रमे आ वियोगक गजल सभ बहुत मार्मिक अछि । की एहन गजल सभमे रहल ब्यथा सभ अहाँकेँ वास्तविक जिनगीसँ सम्बन्धित त नै अछि ।
– हम हजल, वाल गजल आ भक्ति गजल सेहो रचना केने छी । तहिना राजनीति, दर्शन तथा विभिन्न सामाजिक जीवनसँ जूडल विषय पर सेहो रचना केने छी । समय सन्दर्भ देखिक श्रोता सभकेँ केहन रचना पसन्द आबि सकै छै तै हिसाबे रचऽके प्रयास करै छी । जैमे हमर कल्पना शक्तिक महत्वपस्र्ण भूमिका खेलै छै । अतः हमर कहल गजल सभकेँ हमर वास्तविक जिनगीसँ कोनो सम्बन्ध नै छै ।
▶ एखन बजारमे पाप, ¥याप आ आइटम गीत सभ धूम मचा रहल छै । लोक सभ एकरे पसन्द सेहो कऽ रहल छै । एहन अवस्थामामे गजलक औचित्य की ?
– संसार कतबो बदलतै मुदा सूर्य, पृथ्वी आ चान कहियो नै बदलि सकै छै । तै सूर्यक ठाम पृथ्वी लऽ सकै छै नै त पृथ्वीक ठाम चान । बजारमे बहुत चीज सभ आबै छै आ जाइ छै मुदा किछु चीज लोकक हिया आ दिमागमे सदति लेल बसि जाइ छैक । गजल लोकक भावना आ आत्मासँ जूटल रहै छै । संसार रहला धरि एकर औचित्य कहियो समाप्त नै भऽ सकै छै । हमर कहल गजल सभ एखनो हजारौ लोक सभ पसन्त कऽ रहल छै ।
▶ भविष्यक योजना की अछि ?
– गजल रचनाक निरन्तरता दैत विभिन्न विषयवस्तु पर रचना कऽ मैथिली पाठक सभको मनोरञ्जन प्रदान केनाइ आ जिनगी भरि मैथिली आ मिथिलाक सेवा केनाइ ।
▶ वर्तमान युवा पीढी अर्थात नव प्रतिभाक की कहऽ चाहबै ?
– कहल जाइ छै लोक जतऽ जन्मे छै तै ठामक माटिक ऋण ओकरा पर रहै छै । तै अपन भाषा, संस्कृति, कला आ साहित्सँ प्रेम करु । प्रबर्धन करु । युवा अवस्था एहन अवस्था छी जे लोकक भविष्य निर्धारणक आधार तय करै छै । एहि अवस्थाक सदूपयोग करु । मिथिलाक युवा युवती सभ मेहनी हए छै । प्रतिभा सम्पन्न हए छै । ई बात सारा संसार जानै छै । तेँ मैथिली आ मिथिलाक लेल महान् कार्य करि अपन प्रतिभाक देखाउ ।
▶ अहाँ एक युवा गजलकार छी । एहि उमेरमे बहुत प्रशंसक कमा चूकल छी । मुदा एखन धरि सिङ्गल छी । अहाँकेँ डबल भेल कहिया देख सकै छी ?
– हा हा हा हा ....... ई प्रशन त हमरा संसारक सभसँ खतरनाक प्रशन बुझाइत अछि । एखन सोचने नै छी । सही समय एलापर डबल हेबै ।
▶ तपाई अपन प्रशंक सभकेँ “मैथिली सिने संसार” मार्फत की कहऽ चाहबै ?
– सर्वप्रथम त हुनका सभकेँ हम हार्दिक धन्यवाद देब चाहब । हुनका सभक सिनेहक कारणे हम गजल रचनाक क्षेत्रमे निरन्तर आगू बढि रहल छी । खास कऽ मैथिल युवा युवती सभकेँ “मैथिली सिने संसारक” माध्यमसँ कहब चाहब जे एखन बहुत संख्यामे अहाँ सभ मैथिली गजल गजल, शेर–ओ–शायरी आ साहित्यिक क्षेत्रमे कलम चला रहल छी । ई खुशीक बात छी । मुदा अहाँ सभ कोनो क्षेत्रमे लागैसँ पहिने तैसँ सम्बन्धित विस्तृत ज्ञान हाँसिल केलाक बाद लागी । एहिसँ अहाँके यात्रा सहज भेलाक संगे अपन लक्ष्य धरि असानसँ पहुँच सकै छी । जेना साहित्य लोककेँ सभ्य बनाबै छै तहिना गजल लोककेँ गुनवाण बनाबै छै । जँ अहाँ सभमेसँ केओ मैथिली गजल क्षेत्रमे सकृयताक संग आबऽ चाहै छी त हम अपन दिससँ जे कऽ सकब से सहयोग करऽ लेल सदिखन तयार छी ।
▶ अपन प्रशंकहरु सभक लेल कोनो सम्पर्क नं. या
– अवश्य । वहाँहरुले मलाई मेरो यो ई–मेल आईडी मार्फत सम्पर्क गर्न सक्नुहुन्छ E-mail : kundankumarkarna145@gmail.com
धन्यवाद !
सप्तरी जिल्लाक एक साधारण परिवारमे जन्मल गजलकार कून्दन कुमार कर्ण कम समयमे बेसी चर्चित भेनिहार युवा गजलकार छी । कनिये टासँ मैथिली साहित्यमे कमल चला रहल कुन्दन अत्यन्त प्रतिभाशाली व्यक्ति छथि । श्री जनता माध्यमिक विद्यालय, खुरहुरीयासँ विद्यालय शिक्षा आर्जन कऽ श्री महेन्दविन्देश्वरी बहुमुखी क्याम्पस, राजविराजसँ ब्यवस्थापनमे स्नातक केनिहार ई नेपाल सरकारक निजामती सेवामे सेहो कार्यरत छथि ।
विद्यालय जीवन कालसँ गजल रचना सुरु कऽ एखन धरि दर्जनौ गजल रचना कऽ चूकल अछि । हुनकर गजल आ शाइरीसँ मिथिलाक हजारौ युवा प्रभावित छथि । पछिला किछु बरिससँ सामाजिक सञ्जालमे बेसी सकृयताक संग अपन रचना सभ सार्वजनिक करैत आबि रहल हुनकर नेपाल आ भारत दुन्नू देशेमे प्रशंसक सभ छथि । मुदा हनुका एतऽ धरि आबैमे की ? केहन ? कतेक ? संघर्ष करऽ पडलै एहि सम्बन्धमे सुनी “मैथिली सिने संसार”क प्रतिनिधि कमल मण्डल संग भेल हुनकर गप्प सप्प ।
▶ अहाँ गजल रचनाक क्षेत्रमे कोना प्रवेश केलहुँ ?
– कनिये टासँ साहित्य, गीत आ संगीतमे हमर रुची रहि आयल अछि । स्कूल पढैत काल हम अतिरिक्त कृयाकलामे बेसी सहभागी हएत रहिये । विद्यालय जीवनसँ हमर रचना सभ विभिन्न रुपे पत्र–पत्रिकामे प्रकाशित हएत रहै । दर्जनौ पत्र–पत्रिकामे हमर रचना सभ प्रकाशित भऽ चूकल अछि । गजल आ शेर–ओ–शाइरी हम कनिये टासँ पसन्द करै छी । स्कूल आ कलेजक समयमे मैथिलीमे गजल रचना कऽ हम संगी सभकेँ सुनाबैत रही । सभ हमर प्रशंसा करेैत रहै । हमरा प्रोत्साहन करैत रहै । मुदा जहियासँ हम फेसबुक आ ट्वीटर लगायत सामाजिक सञ्जाल मार्फत अपन रचना सार्वजनिक केनाइ सुरु केलहुँ तहियासँ हमर साहित्यिक बाटमे नवका मोड आबि गेल । हम अपन रचना सभ बेसीसँ बेसी लोक धरि पहुँचाबमे सफल भेलहुँ । ढेर रास साहित्यकार सभसँ जुटबाक अवसर सेहो प्राप्त केलहुँ । एहि क्रममे फेसबुक पर हमर भेंट प्रसिद्ध मैथिली गजलकार आशीष अनचिन्हार जीसँ भेलै । ओ हमरा हुनकेँ द्वारा सञ्चालित हुनक ब्लग http://anchinharakharkolkata.blogspot.com सँ जोडलनि । जे कि पूर्ण रुपेन मैथिली गजलसँ सम्बन्धित लेख, आलेखसँ भरल छै । तकर बाद हम गजलक विषयममे गहन अध्ययन केनाइ सुरु कऽ देलहुँ आ पहिल बेर निअमपूर्वक अरबी बहरमे गजल रचना करबामे सफल भेलहुँ । फलस्वरुप आशीष जी द्वारा जानकारी भेटल जे हम मैथिलीमे अरबी बहरमे गजल कहनिहार नेपालक पहिल गजलकार छी । जैसँ हमरा एहि क्षेत्रमे समर्पित भऽ लगबाक लेल आर प्रेरणा प्राप्त भेल ।
▶ “अरबी बहर” की छी ?
– गजल मुख्तः अरबी शब्द छी आ एकर जननी सेहो अरबी साहित्य छी । जेना संस्कृत काव्ज्य परम्परामे “छन्द” हए छै तहिना उर्दू आ फारसी गजल परम्परामे “बहर” हए छै । जेना छन्द कविताक लय निर्धारण करै छै तहिना बहर गजलक लय निर्धारण करै छै । सामान्य भाषामे हम सभ बहरकेँ छन्द बुझि सकै छी मुदा बहर निर्माणक अपने पृथक निअम सभ छै । गजल प्राय कोनो नै कोनो बहरमे कहल जाइ छै । बिना बहरकेँ गजल भै भऽ सकैछ । गजल गीत आ कवितासँ एक अलगे विधा रहलाक कारण अरबी बहरमे गजल रचना करऽ चाहै वला सभकेँ समय खरचा कऽ अध्ययन केनाइ जरुरी छै ।
▶ गजल रचनाक क्षेत्रमा प्रवेश करऽ लेल प्रेरणा किनकासँ प्राप्त भेल ?
– हम महाकवि विद्यापति रचित गीत सभ सुनबालेल बहुत पसन्द करै छी । हुनकासँ प्रभावित सेहो छी । मुदा खास कऽ गजल क्षेत्रमे लगबाक कारण केओ एक व्यक्ति प्रेरक नै छथि । हमर अन्तर आत्मासँ जागल रुची आ मैथिली भाषा एवं संस्कृति प्रतिक प्रेम नै एहि क्षेत्रमे लगबाक प्रमुख कारण छी । एखन हम बहुत लोकसँ ढेर रास सहयोग, शुभकामना आ सिनेह पाबि रहल छी जैसँ हमर मनोबल वृद्धि भऽ रहल छै ।
▶ की अहाँ मैथिलीकेँ अलाबा आन भाषा दिस सेहो कलम चला रहल छी ?
– हम अंग्रेजी, हिन्दी आ नेपालीमे सेहो गजल सभ रचना केने छी ।
▶ वर्तमान समयमे विभिन्न विधाक मैथिली पोथी सभ निरन्तर प्रकाशित भऽ रहल छै मुदा एकर उचित बजारीकरण भेल अवस्था नै छै । अर्थात् मैथिली साहित्य व्यावसायीकरण नै भऽ पाबि रहल छै । की एहन अवस्थामे आब आबै पीढी मैथिली साहित्मे अपन योगदान दऽ सकत ?
– धन्यवाद । बहुत नीक सन्दर्भ उठेलहुँ अहाँ । सभसँ पहिने त छिरीयाल मैथिली गजलकार, साहित्यकार आ कलाकार सभकेँ एक ठाम संगठित भेनाइ जरुरी छै । मिथिलामे एखनो बहुत रास लोक सभ नीक जकाँ मैथिली पढ आ लीख लेल नै जानै छै । एकर मुख्य कारण छी विद्यालय शिक्षा मैथिलीमे प्राप्त नै भेनाइ । मैथिली भाषा आ साहित्यमे गति प्रदान करबा लेल मिथिलामे अनिवार्य रुपमे विद्यालय शिक्षा मैथिलीमे प्रदान केनाइ जरुरी छै । नेपालमे एखन संविधान बनबाकेँ क्रममे अछि । तेँ आब बनै वला संविधानमे विद्यालय शिक्षा मातृभाषामे करबाक प्रावधान लेल हम सभकेँ अपन–अपन क्षेत्रसँ अवाज उठाब पडतै । खुशीक बात त ई छी जे वर्तमान समयमे मिथिलाक बहुत रास युवा युवती सभ मैथिली साहित्य, गीत, संगीत आ कलाक क्षेत्रमे सकृय रुपसँ लागि रहल अछि ।
▶ हम अहाँ द्वारा हमल गजल सभ सुनलहुँ । किछु प्रमे आ वियोगक गजल सभ बहुत मार्मिक अछि । की एहन गजल सभमे रहल ब्यथा सभ अहाँकेँ वास्तविक जिनगीसँ सम्बन्धित त नै अछि ।
– हम हजल, वाल गजल आ भक्ति गजल सेहो रचना केने छी । तहिना राजनीति, दर्शन तथा विभिन्न सामाजिक जीवनसँ जूडल विषय पर सेहो रचना केने छी । समय सन्दर्भ देखिक श्रोता सभकेँ केहन रचना पसन्द आबि सकै छै तै हिसाबे रचऽके प्रयास करै छी । जैमे हमर कल्पना शक्तिक महत्वपस्र्ण भूमिका खेलै छै । अतः हमर कहल गजल सभकेँ हमर वास्तविक जिनगीसँ कोनो सम्बन्ध नै छै ।
▶ एखन बजारमे पाप, ¥याप आ आइटम गीत सभ धूम मचा रहल छै । लोक सभ एकरे पसन्द सेहो कऽ रहल छै । एहन अवस्थामामे गजलक औचित्य की ?
– संसार कतबो बदलतै मुदा सूर्य, पृथ्वी आ चान कहियो नै बदलि सकै छै । तै सूर्यक ठाम पृथ्वी लऽ सकै छै नै त पृथ्वीक ठाम चान । बजारमे बहुत चीज सभ आबै छै आ जाइ छै मुदा किछु चीज लोकक हिया आ दिमागमे सदति लेल बसि जाइ छैक । गजल लोकक भावना आ आत्मासँ जूटल रहै छै । संसार रहला धरि एकर औचित्य कहियो समाप्त नै भऽ सकै छै । हमर कहल गजल सभ एखनो हजारौ लोक सभ पसन्त कऽ रहल छै ।
▶ भविष्यक योजना की अछि ?
– गजल रचनाक निरन्तरता दैत विभिन्न विषयवस्तु पर रचना कऽ मैथिली पाठक सभको मनोरञ्जन प्रदान केनाइ आ जिनगी भरि मैथिली आ मिथिलाक सेवा केनाइ ।
▶ वर्तमान युवा पीढी अर्थात नव प्रतिभाक की कहऽ चाहबै ?
– कहल जाइ छै लोक जतऽ जन्मे छै तै ठामक माटिक ऋण ओकरा पर रहै छै । तै अपन भाषा, संस्कृति, कला आ साहित्सँ प्रेम करु । प्रबर्धन करु । युवा अवस्था एहन अवस्था छी जे लोकक भविष्य निर्धारणक आधार तय करै छै । एहि अवस्थाक सदूपयोग करु । मिथिलाक युवा युवती सभ मेहनी हए छै । प्रतिभा सम्पन्न हए छै । ई बात सारा संसार जानै छै । तेँ मैथिली आ मिथिलाक लेल महान् कार्य करि अपन प्रतिभाक देखाउ ।
▶ अहाँ एक युवा गजलकार छी । एहि उमेरमे बहुत प्रशंसक कमा चूकल छी । मुदा एखन धरि सिङ्गल छी । अहाँकेँ डबल भेल कहिया देख सकै छी ?
– हा हा हा हा ....... ई प्रशन त हमरा संसारक सभसँ खतरनाक प्रशन बुझाइत अछि । एखन सोचने नै छी । सही समय एलापर डबल हेबै ।
▶ तपाई अपन प्रशंक सभकेँ “मैथिली सिने संसार” मार्फत की कहऽ चाहबै ?
– सर्वप्रथम त हुनका सभकेँ हम हार्दिक धन्यवाद देब चाहब । हुनका सभक सिनेहक कारणे हम गजल रचनाक क्षेत्रमे निरन्तर आगू बढि रहल छी । खास कऽ मैथिल युवा युवती सभकेँ “मैथिली सिने संसारक” माध्यमसँ कहब चाहब जे एखन बहुत संख्यामे अहाँ सभ मैथिली गजल गजल, शेर–ओ–शायरी आ साहित्यिक क्षेत्रमे कलम चला रहल छी । ई खुशीक बात छी । मुदा अहाँ सभ कोनो क्षेत्रमे लागैसँ पहिने तैसँ सम्बन्धित विस्तृत ज्ञान हाँसिल केलाक बाद लागी । एहिसँ अहाँके यात्रा सहज भेलाक संगे अपन लक्ष्य धरि असानसँ पहुँच सकै छी । जेना साहित्य लोककेँ सभ्य बनाबै छै तहिना गजल लोककेँ गुनवाण बनाबै छै । जँ अहाँ सभमेसँ केओ मैथिली गजल क्षेत्रमे सकृयताक संग आबऽ चाहै छी त हम अपन दिससँ जे कऽ सकब से सहयोग करऽ लेल सदिखन तयार छी ।
▶ अपन प्रशंकहरु सभक लेल कोनो सम्पर्क नं. या
– अवश्य । वहाँहरुले मलाई मेरो यो ई–मेल आईडी मार्फत सम्पर्क गर्न सक्नुहुन्छ E-mail : kundankumarkarna145@gmail.com
धन्यवाद !
गजल/आलेखक लेखक/प्रस्तुतकर्ता छथि: Kundan Kumar Karna at 2/20/2015 02:26:00 pm No comments: एहि पोस्टक लिंक।
खोजबीनक कूट-शब्द: अन्तरवार्ता, कुन्दन कुमार कर्ण
Thursday, 19 February 2015
गजल
तोरा लग तोरा सन
मोरा लग मोरा सन
मोन कुमोनसँ घुमलहुँ
हम फाटल झोरा सन
हुनकर मुस्की लागै
बस अनमन कोरा सन
ओकर नोर बुझाएल
अगबे अंगोरा सन
ओ गुड्डी सन बनतै
आ हमहूँ डोरा सन
सभ पाँतिमे 222+222 मात्राक्रम अछि।
दू टा अलग-अलग लघुकेँ एकटा दीर्घ मानबाक छूट लेल गेल अछि।
चारिम सेरक पहिल पाँतिक अंतिम लघु छूटक तौरपर अछि।
मतला मैथिलीक पारंपरिक कहबी अछि।
गजल/आलेखक लेखक/प्रस्तुतकर्ता छथि: Ashish Anchinhar at 2/19/2015 01:00:00 pm No comments: एहि पोस्टक लिंक।
Friday, 13 February 2015
गजल
हारल थाकल ओकरे सपना
जागल सूतल ओकरे सपना
जिम्हर देखी तिम्हरे देखी
छीटल छाटल ओकरे सपना
खटगर मिठगर लागि रहलै खूब
काँचो पाकल ओकरे सपना
जुट्टी खोपा सन बनल आँखि
बान्हल गूहल ओकरे सपना
सिंदुर टिकुली मेंहदी अलता
काजर लागल ओकरे सपना
सभ पाँतिमे 22222+1222 मात्राक्रम अछि।
तेसर शेरक अंतिम लघु अतिरिक्त जकाँ छूट लेल गेल अछि।
चारिम शेरक अंतिल लघुकेँ संस्कृत परंपरानुसार दीर्घ मानल गेल अछि।
सुझाव सादर आमंत्रित अछि।
गजल/आलेखक लेखक/प्रस्तुतकर्ता छथि: Ashish Anchinhar at 2/13/2015 10:54:00 am No comments: एहि पोस्टक लिंक।
Sunday, 8 February 2015
बाल गजल
बाल गजल
छै ईसू बीसू जीसू मीसू
हम्मर बौआकेँ बड़का बूझू
जीबू जाबू आ ढनढन पादू
खिलखिल झिलमिल चुनमुन सन लागू
बौआकेँ नानी सुंदर सुंदर
हुनकर गालेपर हरदी पीसू
उपटन पिसतै बौआकेँ मौसी
हुनकर नाम कनी जल्दी बाजू
बाबाकेँ धोती कुरता गमछा
नानाकेँ ढेका जल्दी घीचू
सभ पाँतिमे 222+222+222 मात्राक्रम अछि।
दूटा अलग-अलग लघुकेँ दीर्घ मानबाक छूट लेल गेल अछि।
संबंध बदलिते संबंधवाची शब्दकेँ बदलल जा सकैए। उदाहरण लेल तेसर शेरमे नानी बदला दादी, बाबी, पीसी, मौसी काकी सेहो आबि सकैए। तेनाहिते चारिम आ पाँचम शेरमे सेहो बदलल जा सकैए।
सुझाव सादर आमंत्रित अछि।
छै ईसू बीसू जीसू मीसू
हम्मर बौआकेँ बड़का बूझू
जीबू जाबू आ ढनढन पादू
खिलखिल झिलमिल चुनमुन सन लागू
बौआकेँ नानी सुंदर सुंदर
हुनकर गालेपर हरदी पीसू
उपटन पिसतै बौआकेँ मौसी
हुनकर नाम कनी जल्दी बाजू
बाबाकेँ धोती कुरता गमछा
नानाकेँ ढेका जल्दी घीचू
सभ पाँतिमे 222+222+222 मात्राक्रम अछि।
दूटा अलग-अलग लघुकेँ दीर्घ मानबाक छूट लेल गेल अछि।
संबंध बदलिते संबंधवाची शब्दकेँ बदलल जा सकैए। उदाहरण लेल तेसर शेरमे नानी बदला दादी, बाबी, पीसी, मौसी काकी सेहो आबि सकैए। तेनाहिते चारिम आ पाँचम शेरमे सेहो बदलल जा सकैए।
सुझाव सादर आमंत्रित अछि।
गजल/आलेखक लेखक/प्रस्तुतकर्ता छथि: Ashish Anchinhar at 2/08/2015 03:16:00 pm No comments: एहि पोस्टक लिंक।
गजल
चाही आश नै कनिको चमत्कारकेँ
मेहनतसँ बसायब अपन संसारकेँ
आजुक नवयुवक हम डरब धमकीसँ नै
छोरब नै अपन कनिको तँ अधिकारकेँ
बुझि अप्पन कियो छनमे करेजा ल' लिअ
टेढ़ीमे जँ छी नै सहब सरकारकेँ
धरतीपर जते बासन पकल काँच छै
एक्के हाथ सगरो गढ़ल कुम्हारकेँ
सहलों चोट सय भरि जन्म सोनारकेँ
'मनु' के सहत एक्को चोट लोहारकेँ
(बहरे कबीर, मात्रा क्रम; २२२१-२२२१-२२१२)
जगदानन्द झा 'मनु'
मेहनतसँ बसायब अपन संसारकेँ
आजुक नवयुवक हम डरब धमकीसँ नै
छोरब नै अपन कनिको तँ अधिकारकेँ
बुझि अप्पन कियो छनमे करेजा ल' लिअ
टेढ़ीमे जँ छी नै सहब सरकारकेँ
धरतीपर जते बासन पकल काँच छै
एक्के हाथ सगरो गढ़ल कुम्हारकेँ
सहलों चोट सय भरि जन्म सोनारकेँ
'मनु' के सहत एक्को चोट लोहारकेँ
(बहरे कबीर, मात्रा क्रम; २२२१-२२२१-२२१२)
जगदानन्द झा 'मनु'
गजल/आलेखक लेखक/प्रस्तुतकर्ता छथि: जगदानन्द झा 'मनु' at 2/08/2015 09:37:00 am No comments: एहि पोस्टक लिंक।
खोजबीनक कूट-शब्द: गजल, जगदानन्द झा 'मनु'
Friday, 6 February 2015
गजल:
गजल:
गप्प पिबै छी मुखपोथी पर
गप्प छटै छी मुखपोथी पर
संग रहै से बिछुरल मीता
मीत तकै छी मुखपोथी पर
गाम-घरक हम बिसरल बोली
बोल सिखै छी मुखपोथी पर
डाक घरक हम बाटो बिसरल
पत्र लिखै छी मुखपोथी पर
पंच रहल नञ पनचाइत घर
पंच बनै छी मौखपोथी पर
भेंट हमर नञ किनको संगे
कुशल पुछै छी मुखपोथी पर
कहब गजल से मंचो उजरल
गजल कहै छी मुखपोथी पर
सभ पाँतिमे मात्राक्रम –21-122-2222
© राम कुमार मिश्र
गजल/आलेखक लेखक/प्रस्तुतकर्ता छथि: Ram Kumar Mishra at 2/06/2015 02:21:00 pm No comments: एहि पोस्टक लिंक।
खोजबीनक कूट-शब्द: गजल, राम कुमार मिश्र
गाम छोड़ति हम कानि गेलहुँ, बाम भेलइ दिन जानि गेलहुँ, नेह टूटल सब बन्धु छूटल , भाग भूटल हम मानि गेलहुँ, © राम कुमार मिश्र
Wednesday, 4 February 2015
गजल
देश दशा नीके हेतै
देह दशा ठीके हेतै
जनताके खूनक कीमत
बस पानक पीके हेतै
जी कहने हाँ जी कहने
लोको सभ जीके हेतै
ऐठाँ मरबा काल सखी
टोपी ने टीके हेतै
अनचिन्हारक डेग कनी
बढ़ि गेने लीके हेतै
सभ पाँतिमे 22+22+22+2 मात्राक्रम अछि।
दूटा अलग-अलग लघुकेँ दीर्घ मानबाक छूट लेल गेल
सुझाव सादर आमंत्रित अछि
देह दशा ठीके हेतै
जनताके खूनक कीमत
बस पानक पीके हेतै
जी कहने हाँ जी कहने
लोको सभ जीके हेतै
ऐठाँ मरबा काल सखी
टोपी ने टीके हेतै
अनचिन्हारक डेग कनी
बढ़ि गेने लीके हेतै
सभ पाँतिमे 22+22+22+2 मात्राक्रम अछि।
दूटा अलग-अलग लघुकेँ दीर्घ मानबाक छूट लेल गेल
सुझाव सादर आमंत्रित अछि
गजल/आलेखक लेखक/प्रस्तुतकर्ता छथि: Ashish Anchinhar at 2/04/2015 12:02:00 pm No comments: एहि पोस्टक लिंक।
Subscribe to: Posts (Atom)


text:
पोलियो पर अंकुश
देश भर मे चलाएल जा रहल पल्स पोलियो अभियान के सफलता देखय लेल मिल रहल अछि. नवका रिपोर्ट कहि रहल अछि जे बिहार मे कई मास सं पोलियो के एकोटा मामला देखय लेल नहि मिलल अछि.
ई नीक खबर अछि. बिहार मे पोलियो के मरीज के संख्या काफी बढ़ि गेल छल. लोक सभ परेशान छलखिन्ह. मुदा पिछला किछ साल सं चलाएल गेल पल्स पोलियो अभियान के कारण एहि पर अंकुश लागल अछि.
एहि मामला मे आईसीएमआर के कहनाय अछि अगर एहन हाल रहल त कहि सकय छी जे देश पोलियोमुक्त भ रहल अछि. देश सं पोलियो के उन्मूलन भ रहल अछि. ई एकटा पॉजिटिव खबर अछि.
आईसीएमआर के अनुसार बिहार मे करीब डेढ़ साल सं वाइल्ड पोलियो वायरस-तीन आओर करीब नौ मास सं वाइल्ड पोलियो वायरस-एक के एकोटा मामला नहि देखल गेल अछि.
बिहार मे पोलियो...कालाजार...खसरा एहि सभ के दिशा मे सरकार के तरफ सं नीक प्रयास भ रहल अछि. किछ गैर-सरकारी संगठन सेहो जोर-शोर सं जुटल अछि.
एहि क्षेत्र मे दुनिया के दोसर सभसं धनी आदमी आओर माइक्रोसॉफ्ट के संस्थापक बिल गेट्स के बिल एंड मेलिंडा गेट्स फांउडेशन सेहो काज करि रहल अछि. बिल गेट्स किछ दिन पहिने बिहार सेहो आएल छलाह.
हमर ईमेल:-hellomithilaa@gmail.com
Subscribe to: Post Comments (Atom)


text:
कलकत्ता: रैव दिन शरत सदन प्रेक्षागृह मे कलकत्ता के ख्याति प्राप्त मैथिली नाट्य संस्था "मिथियात्रिक झंकार" के तत्वावधान में आयोजित मैथिली मौलिक नाटक "सिसकैत संस्कार" के सफल मंचन काएल गेल।
सुप्रसिद्ध नाट्यकार आ निर्देशक शंभूनाथ मिश्र द्वारा रचित ई नाटक मे समाज मे गिरैत सभ्यता आ संस्कार के देखैल गेल । अई क्रार्यक्रम मे लगभग कलकत्ता के सब संस्था प्रमुख आ अनेको दर्शक मौजूद छलाह, साथ मे मैथिली फिल्म "लव यू दुलहिन" के स्टार कास्ट सेहो अपन फिल्म प्रमोशन के लेल पहुँचल छलाह आ फिल्म के एकटा होली गीत सेहो एही मंच सऽ रीलिज केएला , दर्शक सऽ मिलल अशेष प्यार आ थपड़ी के गरगराहट के सुनैत नाटक के समापन भेल ।
एही नाटक मे अपन भूमिका निभा रहल छलाह - शम्भु नाथ मिश्र ,उत्तम चौधरी , दिनेश मिश्र ,सुधीर झा, श्रीमति शशिता राय , कुमारी अंजना इस्सर , उज्ज्वल कुमार झा, संजय ठाकुर, विजय इस्सर ,प्रेम झा ।


text:
गुरुवार, 5 दिसंबर 2013
खबरिक मोल
170. खबरिक मोल
पूरा परोपट्टामे शोकक लहरि दौड़ गेल छलै ।सभक आँखि नोराएल छलै ।जिनगी भरि समाजक सेवा करऽ बला युवा समाजसेवी रामशंकर लालकेँ किछु अज्ञात अपराधी हत्या कऽ देने छलै ।धरती-अकाश चित्कार कऽ उठल छल ।पुलीस आएल ।पोस्टमार्टम करेलक ।जाँचक अश्वासन देलक आ चलि गेल । दोसर दिन परोपट्टाक लोक जाँचक खबरि जनबाक लेल उत्सुक छल ।भोरे-भोर कतेको जोड़ा आँखि अखबारमे खबरि ताकऽ लागल, मुदा... रामशंकर लालक बारेमे कोनो खबरि नै छपल छलै । हँ सब अखबारक मुख्य पृष्ठपर एते जरूर छपल छलै जे एकटा लोकप्रिय अभिनेत्रीक पिल्लीकेँ चारि टा बच्चा भेलैए ।
अमित मिश्र
पूरा परोपट्टामे शोकक लहरि दौड़ गेल छलै ।सभक आँखि नोराएल छलै ।जिनगी भरि समाजक सेवा करऽ बला युवा समाजसेवी रामशंकर लालकेँ किछु अज्ञात अपराधी हत्या कऽ देने छलै ।धरती-अकाश चित्कार कऽ उठल छल ।पुलीस आएल ।पोस्टमार्टम करेलक ।जाँचक अश्वासन देलक आ चलि गेल । दोसर दिन परोपट्टाक लोक जाँचक खबरि जनबाक लेल उत्सुक छल ।भोरे-भोर कतेको जोड़ा आँखि अखबारमे खबरि ताकऽ लागल, मुदा... रामशंकर लालक बारेमे कोनो खबरि नै छपल छलै । हँ सब अखबारक मुख्य पृष्ठपर एते जरूर छपल छलै जे एकटा लोकप्रिय अभिनेत्रीक पिल्लीकेँ चारि टा बच्चा भेलैए ।
अमित मिश्र
सदस्यता लें टिप्पणियाँ भेजें (Atom)


text:
पटना । सरकार राज्य मे तीन लाख नियोजित शिक्षक कए वेतनमान देबा स एक बेर फेर इनकार क देलक अछि ओना सरकार नियत वेतन मे बढ़ोतरी करबाक गप कहलक अछि। शिक्षक एकर मांग बहुत दिन स क रहल छलाह। शिक्षा मंत्री पीके शाही आ प्रधान सचिव अमरजीत सिन्हा कहला अछि जे सरकार निकट भविष्य मे एहि शिक्षक क वेतन मे सम्मानजनक बढ़ोतरी क प्रयास मे अछि।
दोसर दिस राज्य सरकार नियोजित शिक्षक क वेतन लेल 43.67 करोड़ टका आवंटित केलक अछि। शिक्षा विभाग अधिकारी कहला अछि जे हर हाल मे दशहरा स पहिने वेतन क भुगतान भ जाएत।
शिक्षा विभाग क मुताबिक प्रारंभिक विद्यालय क अंतर्गत नगर निगम क्षेत्र मे नियोजित शिक्षक कए वेतन भुगतान लेल 5 करोड़ 44 लाख 95 हजार टका देल गेल अछि। पटना जिला कए एक करोड़ 84 लाख 50 हजार, भागलपुर कए 54.90 लाख, दरभंगा कए एक करोड़ 13 लाख 40 हजार, गया कए एक करोड़ 22 लाख 40 हजार, मुंगेर कए 40 लाख 50 हजार आ पूर्णिया कए 29 लाख 25 हजार क राशि उपलब्ध करा देल गेल अछि। नालंदा आ मुजफ्फरपुर कए पहिने देल जा चुकल अछि।
ग्राम पंचायतों मे नियोजित शिक्षक लेल 34 करोड़ 31 लाख 25 हजार क आवंटन भेल अछि। पटना जिला कए 6 करोड़ 56 लाख 55 हजार, नालन्दा कए 5 करोड़ 21 लाख 55 हजार, सिवान कए 3 करोड़ 34 करोड़ 35 हजार, सारण कए 3 लाख 60 हजार, वैशाली कए 45 हजार, पूर्वी चम्पारण कए 4 करोड़ 23 लाख, मुजफ्फरपुर कए 9 करोड़ 90 हजार, सीतामढ़ी कए एक करोड़, 2 लाख 15 हजार आ पश्चिम चम्पारण कए 4 करोड़ 88 लाख 70 हजार क राशि उपलब्ध करा देल गेल अछि। नगर पंचायत मे नियोजित शिक्षक लेल 4 करोड़ एक लाख 40 हजार जारी कैल गेल अछि।
शिक्षा मंत्री क अनुसार राज्य सरकार तय केलक अछि जे भविष्य मे शिक्षक क नियत वेतन मे सम्मानजनक वृद्धि कैल जाए। जेना-जेना राज्य सरकार क संसाधन बढत ओहि आलोक मे शिक्षक क नियत वेतन मे नियमित अंतराल पर बढ़ोतरी होइत रहत। ओ कहला जे मार्च क बाद सब विद्यालय मे उर्दू शिक्षक क नियुक्ति लेल विशेष पात्रता परीक्षा लेल जाएत।मुदा एहि स पहिने जनवरी मे प्रारंभिक आ माध्यमिक शिक्षक क नियोजन प्रक्रिया पूरा क लेल जाएत।
शिक्षा मंत्री पीके शाही कहला जे ओहन नियमित शिक्षक क सेवा संविदा क आधार पर 65 वर्ष करबा संबंधी प्रस्ताव अछि जे 60 साल मे सेवानिवृत्त हेताह। एहन शिक्षक कए पेंशन क अतिरिक्त ओहि राशि क भुगतान कैल जाएत जे वेतनमान मे ओ अंतिम मास मे सेवानिवृत्त हेताह। ओ कहला जे विद्यालय मे अनुभवी शिक्षक क भारी कमी अछि। एहि लेल रिटायर शिक्षक क सेवा लेबाक प्रस्ताव अछि
शिक्षा मंत्री कहला जे विश्वविद्यालय मे रेशनलाइजेशन क बाद शिक्षक क नियुक्ति भ सकत। ओना ओहि ठाम शिक्षक क नियुक्ति मे कईटा पेचीदगी अछि। अगर निकट भविष्य मे विश्वविद्यालय शिक्षक क नियुक्ति लेल प्रक्रिया क निर्धारण कैल जा सकत तखने शिक्षक क नियुक्ति भ सकत। ओ कहला जे सबटा विश्वविद्यालय मे आडिट कराउल जाएत। एकरा लेल विभागीय स्तर पर तैयारी कैल जा रहल अछि मुदा आडिट मे महालेखाकार क निर्देश पर राष्ट्रीय स्तर क एजेंसी क सहयोग लेल जाएत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
एहि साइट सं अहां कई तरहक सेवा के फायदा उठा सकय छी. सामान खरीद सकय छी... गिफ्ट भेज सकय छी... रेल... हवाई जहाज के टिकट
खरीद सकय छी. रिजर्वेशन करा सकय छी... पीएनआर नंबर चेक करि सकय छी.
किताब...मैगजीन सं लsक कई तरहक सेवा के फायदा उठा सकय छी. पैसा के भुगतान वीजा... मास्टरकार्ड... आईटीजेड कार्ड... डेबिट/एटीएम/ कैश कार्ड संग दोसर कई तरह सं करि सकय छी. साइट के तं कहनाय अछि जे एहि मे भुगतान एटीएम कार्ड सं बेसि भरोस लायक अछि.
ओना अखन हम सिर्फ डाउनलोड करलौं अ... सर्विस के कोनो फायदा नहि उठयलौं. बस भरोस के बात एतबा जे IRCTC मोबाइल सं रेल टिकट सेवा देबय के लेल एकरा संग करार... गठबंधन करने अछि.
एहि के बारे मे आओर जानय लेल अहां एकर साइट ngpay आओर irctc पर जा सकय छी. Customer Care नंबर 080-67004000. आओर 011- 23344787 पर सम्पर्क करि सकय छी. एहि सेवा के इस्तेमाल करय वाला अपन दोस्त सं पूछि सेहो सकय छी.


text:
Sunday, 25 October 2015
पद्य - ११९ - उठाऊ लेखनी लीखू अहाँ (कविता)
उठाऊ लेखनी लीखू अहाँ
(कविता)
उठाऊ लेखनी, लीखू अहाँ, जे किछु नञि लीखल गेल ।
नञि लीखब तँऽ ढोल ने पीटू - किछु नञि लीखल गेल ।।
गीत - गजल, सभ किछु लीखू ।
नञि लीखलन्हि ओ, अपने लीखू ।
गीता - गुरुग्रण्थ - कुरान लीखू ।
बाइबल - जातक वा आन लीखू ।
ओ सभ लीखू, जे अछि इच्छा, लीखल - ने लीखल गेल ।
नञि लीखब तँऽ ढोल ने पीटू - किछु नञि लीखल गेल ।।
इतिहास लीखू, भूगोल लीखू ।
विज्ञान लीखू, खगोल लीखू ।
अनुवाद लीखू वा मूल लीखू ।
अपना भाषा लए खूब लीखू ।
अहँक हाथ के अछि धएने - नञि हुनिका लीखल भेल ।
नञि लीखब तँऽ ढोल ने पीटू - किछु नञि लीखल गेल ।।
अहँ नञि लीखबै आ नञि पढ़बै ।
अनका फेर दोष किएक मढ़बै ।
पोथी आ पत्रिका नञि कीनबै ।
तँऽ अपने मूँह कोना बजबै ।
की भेल ? अहाँ की सोचै छी ? ई दुविधा केहेन भेल ?
नञि लीखब तँऽ ढोल ने पीटू - किछु नञि लीखल गेल ।।
ओतबहि करियौ सामर्थ्य जतेक ।
जुनि सोचू अहँ कऽ सकब कतेक ।
घएला भरबा लए बुन्न जतेक ।
हर एक प्रयास केर मोल ओतेक ।
जुनि किछु सोचू, झट लऽ बैसू, लीखू जे मनमे भेल ।
नञि लीखब तँऽ ढोल ने पीटू - किछु नञि लीखल गेल ।।
अहँक कथा केओ नञि लीखत ।
अहँक व्यथा केओ नञि लीखत ।
जञो लीखत तँऽ तुक्का लीखत ।
अपनहि लीखब, पक्का लीखब ।
अहँकेर अधिकार अहँक लीखब, से छीनि कोना केओ लेत ।
नञि लीखब तँऽ ढोल ने पीटू - किछु नञि लीखल गेल ।।
साहित्य - मैथिली सभकेर अछि ।
हर जाति - धरमसँ ऊपर अछि ।
आनहु भाषी केर स्वागत अछि ।
हमरहु साहित्यमे सागर अछि ।
हम अहँक पढ़ी, अहँ हमर पढ़ी, इएह सुसम्बन्ध आ मेल ।
नञि लीखब तँऽ ढोल ने पीटू - किछु नञि लीखल गेल ।।
मैथिली पाक्षिक इण्टरनेट पत्रिका “विदेह” केर 190म अंक (15 नवम्बर 2015) (वर्ष 8, मास 95, अंक 190) मे प्रकाशित ।
Subscribe to: Post Comments (Atom)


text:
ममता शंकर/ नीलू कुमारी
सहरसा/दरभंगा । बिरौलवाली भैजीक आइ आंखि नोरायल अछि। इ नोर खुशीक अछि। आब कमला क धार हुनका नैहर जेबा मे बाधा नहि बनत। 16 घंटाक दूरी आब एक घंटा 16 मिनट भ जएत। सामा हो बा भरदुतिया भौजी चट द नैइहर चल जेतीह आ पट द सासुर घुरि अउतथि। अपन खुशी कए आइ ओ नुका नहि पाबि रहल छथि। कखनो नचारी त कखनो महेशवाणी गाबि रहल छथि। भौजी क आजुक रूप ओहि विद्यापतिक जेना भ गेल अछि जेकर दुहारि पर कहियो महादेव उगना बनि आयल छलाह। महादेवक एकटा नाम नीतिश सेहो अछि जे आइ भौजी क दुहारि पर सेवा यात्रा क क्रम मे नीतीश आयल छथि। ओ दरभंगा जिला क ठेंगहा मे कमला नदी पर पुल क शिलान्यास केलथि अछि। जहिया भौजी क विवाह भेल छल तहिया कमला पर तिरहुत सरकार क बनाउल लोहा क पुल छल। 1987 क बाढि मे ओ बहि गेल। तहिया स बस नाव क सहारे लोक नदी पार क मधेपुर अबैत-जाइत अछि। सड़क मार्ग स मधेपुर क दूरी पुल क टूटला क बाद 40 किमी भ गेल। पुल बनि जाए त इ दूरी छह किमी भ जाएत। पुल बनला स दरभंगा, मधुबनी, सुपौल आ सहरसा क दूरी कम भ जाएत।
एहि ठाम कमला पर पुल क मांग पुरान अछि । मांग पूरा नहि भेला स लोक नाउम्मीमद भ गेल छल। अचानक शिलान्यास क गप आयल त पूरा इलाका गवाह बनबा लेल पहुंच गेल। नदी पर भ रहल एहि जुटान मे भौजी नहि जा सकलीह। ओना सभा मे हुनकर गामक सब गेल छल। अल्पसंख्यक टोलक सेहो लोक गेल छल।
सभा मे पहुंचल महिला कए संबोधित करैत मुख्यनमंत्री कहला जे मिथिला मे पलायन क पीड़ा असहनीय अछि। एक समय छल जखन एहि इलाका क नौजवान विवाह क बाद मुंहबज्जि (सुहागराति) दिन रेलगाड़ी क टिकट देखैत छलाह। आब स्थिति मे सुधार भेल अछि, मुदा इ सुधार उल्ले खनीय नहि अछि। हम विशेष राज्य क मांग केकरा लेल क रहल छी, अहीं सब लेल, ताकि अहां सबहक इ विरह पीडा खत्मा भ सकए। बिहार क लोक रोजगार लेल बाहर नहि जाइथि। फेर पहिने जेकां आन ठामक लोक काज करबा लेल मिथिला आबथि। नीतीश भीड़ स हाथ उठवाकए इ संकल्प लेलथि जे बेटा हो बा बेटी, ओकरा स्कूल जरूर पठायब। एहि शपथ काल सभाक अंतिम छोर पर ठार निलोफर सेहो अपन दूनू हाथ उठेने रहल। तीनटा बेटी क माइ निलोफर सेहो आइ बुझि रहल अछि जे इ दुनिया ज्ञान क दुनिया छी।
विधानसभा मे विपक्ष क नेता अब्दुल बारी सिद्दीकी क विधानसभा क्षेत्र मे कमला नदी पर पुल क शिलान्यास करैत मुख्यमंत्री नीतीश कुमार कहला जे ओ विकास क नाम पर राजनीति नहि करैत छथि। हुनका लेल राज्य क जनता हुनकर परिवार अछि। राज्य क सबटा बच्चाक हुनकर बच्चां जेकां अछि, जेकर भविष्या लेल ओ चिंतित रहैत छथि। सभास्थ ल पर साइकिल स पहुंचल आरती आ सपना संग पूरा समाज थोपडी बजा मुख्यिमंत्री क भावना कए सम्माहन देबा मे पाछु नहि रहल।
जाहि ठाम नीतीश इ कहि रहल छलाह ओ ठेंगहा सिद्दीकी क विस क्षेत्र अलीनगर क हिस्सा अछि आ राजद विधायक ललित कुमार यादव क गाम तारडीह क बगल मे अछि।
अल्पससंख्यहक क बीच इ गप चर्च मे रहल जे क्षेत्र क विधायक अब्दुलबारी सिद्दीकी जखन पथ निर्माण मंत्री छलाह तखनो ओ इ पुल नहि बना सकलाह । 30 करोड़ टका क लागत स इ पुल दो साल बाद तैयार भ जाएत। मुख्यमंत्री पथ निर्माण विभाग क प्रधान सचिव प्रत्यय अमृत स सभा मे इ शपथ लेलथि जे विधानसभा चुनाव लेल आदर्श आचार संहिता लागू भेला स पूर्व ओ एहि पुल क उद्घाटन करताह। मुख्यमंत्री कहला जे कमला पर आओर पुल बनेबा क जरूरत अछि। मिथिला क विकास लेल एकरा पुल आ सडक जोडब जरूरी अछि। ओ कहला जे खंड खंड मे बंटल मिथिला क लोक क दुख स ओ परिचित छथि। राजद अध्यक्ष लालू प्रसाद क बिना नाम लेने ओ कहला जे जनता क खुशी मे हमर खुशी है, जनता अगर खुश अछि त हम खुश होएब। जनता क दुख हमर दुख छी। किछु लोक अपन खुशी लेल जीबैत अछि, बहुत आगू सोचलक त अपन कुल-खानदान क खुशी क इंतजाम करैत अछि। हमर परिवार त पूरा बिहार अछि। हम काज करैत छी राज्य क जनता लेल।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa
एकटा पुल स जुडि गेल बहुत रास संबंध
ममता शंकर/ नीलू कुमारी


text:
लेखकक नाम माेन नहि पड़ि रहल अछि। कोइ रुसी लेखक रहथि, कहने रहथि जे सीता काल्पनिक पात्र छथि वा वास्तविक, से हमरा नहि बुझल अछि। मुदा सीता दुनियाक सर्वश्रेष्ठ स्त्री पात्र छथि, ऐ मे कोनो संदेह नहि। हिनका जकाँ आर कोनो स्त्री पात्र दुनिया मे नहि भेटत। हम मिथलावासी सीताक दुख सँ तहियो दुखी होइ छलौं आ आइयो भ' रहल छी। तहियो क्रोध अबै छल आ आइयो क्रोध अबैए। मुदा हम सभ अपन क्रोध कें, अपन दुख कें अपनहि धरि रखलौं। सभ दिन इएह सोचैत रहलौं जे ककरा कहबै? के पतियाएत? आ इएह सोचैत-सोचैत एकटा लंबा कालखंड खतम भ' गेलै।
मुदा आब ई दुख हमरा सभ कें बर्दाश्त नहि होइए। प्रश्न अछि त' ओकर जवाब चाही। देश भरि मे रामनवमी मनाओल जाइए मुदा जानकी नवमी किए ने? सीताक बिना रामक कोनो अस्तित्व? कम सँ कम सीताक प्रति हुनकर व्यवहार 'पुरुषों में उत्तम' बला त' नहि रहनि तहन ओ कोना बनि गेला मर्यादा पुरुषोत्तम? सभ कोइ सिरिफ सीता नहि, सीताक धरतीक तक कें उपेक्षित रखलनि किए? सीता भने आध्यात्मिक पात्र होइथ मुदा हुनकर जे चरित्र छनि से कतहु सँ महज आध्यात्मिक नहि छनि। ओ धर्म सँ ऊपर छथि।
जानकी नवमीक बहन्ने हमरा सभ कें बहुत रास प्रश्नक जवाब चाही। एमहर नीक बात ई भेलए जे हम सभ विभिन्न जगह पर जानकी नवमी मनबै छी, ओइ पर सोचै छी, विचारै छी आ अंदर सेहो देखबाक प्रयत्न करै छी। निश्चित रूप सँ हमरा सभ कें ई पहल मजगूती देत।
जानकी नवमीक बहन्ने हम एत' विभूति आनंद
आ मनोज शांडिल्य
क कविता प्रस्तुत क' रहल छी। ई कविता दुनू गोटेक फेसबुक वॉल सँ लेल गेल अछि। संगहि राजा रवि वर्माक ई फोटो सेहो विभूतिजीक फेसबुक वॉल सँ लेल गेल अछि। विभूतिजीक कविता मे जत' सीताक वेदना आहाँकें भेटत ओतै मनोज शांडिल्यक कविता समयक संगे बदलैत चरित्र सँ आहाँ कें अवगत कराओत। विभूतिजीक कविता आहाँकें वेदनाक सागर मे डूबा सकैए मुदा मनोजजीक कविता आहाँकें ऐ सागर सँ निकालत। आहाँ कें वर्तमान सँ अवगत कराएत, समयक बदलैत चरित्र पर कटाक्ष करत, आहाँ कें बिठुआ काटत।
- सच्चू
हे बहिन सीता
विभूति आनंद
हे बहीन सीता,
केहन भाग्य ल' क'
जनमलहुँ,
फेकि देल गेलहुँ
खेत मे !
आइ धरि
चैन नहि भेटल
छलहुँ मनुष्य,
बना देल गेलहुँ
देवता...
अहिंक भाग्य
हमरो सभक संग सटा गेल
परिचिति लेल बौआ रहल छी,
अपनहि मे लड़ैत...
से बेजाय नहि कहलनि
अहाँक ओ कथित
मर्यादापुरुषोत्तम-
'गृहे शूरा...!'
आ अहाँ तँ सहजहिं,
ने ससुरे बास,
ने नहिरे बास...
तखन,
तखन ककर आस !
तँ,
फाटह हे धरती..
जानकी
मनोज शांडिल्य
आब नहि प्रकट होइत छथि जानकी
धरतीक वक्ष सँ
आब जन्म लैत छथि सिया
मायक कोखि सँ
आ ताहू मे
प्राण पर नाना तरहक गिद्ध-दृष्टि रहबाक बादहु
भ्रूण सँ मनुक्ख धारिक यात्रा
पूर्ण कइए लैत छथि आब बेसीभाग
समय बदललैए
आब बनवास होउक कि अज्ञातवास
आकि घरवास वा आवास-प्रवास
नहि खिंचाइत छन्हि श्रीराम बुते
एक पहिया पर गाड़ी
नहि सकि पबैत छथि आब एकसरे
बहुत घूमि चुकल छै कालचक्र
आब इस्कुल-कओलेज मे
क' रहल छथि सीता
सहस्रो दशरथपुत्रक भविष्यक निर्माण
खेत-खरिहान सँ ल' क'
ऑफिस-कचहरी धरि मे
यत्र-तत्र क' रहलि छथि मैथिली
कतेको रघुनंदनक माथ परहक भार हल्लुक
राम-रावणक किरदानी देखि
धरती फटैत छथि आइयो
मुदा ताहि मे पैसैत नहि छथि जानकी
कात सँ निकलि जाइत छथि
अपन साईकल-स्कूटर-मोटर पर
प्रकृतिकेँ ओकर धुरी पर
घुमओबैत रहबाक लेल
सृष्टिकेँ ओकर पटरी पर
चलओबैत रहबाक लेल


text:
जनकपुर | जनकपुरक गणेश युवा कमिटिक नव कार्यसमितिक पद हस्तान्तरण तथा सपथ ग्रहण कार्यक्रम सम्पन्न भेल अछि । शनिदिन जनकपुरमे आयोजित एक कार्यक्रमके बीच कमिटिक छठम कार्यसमितिक पदाधिकारी एवम सदस्य पद तथा गोपनीयताक शपथ लेलन्हि अछि ।नेकपा एमाले नेता रघुविर महासेठक प्रमुख आतिथ्यमे सम्पन्न कार्यक्रममे कमिटिक अध्यक्ष दिपक भगत नव निर्वाचित अध्यक्ष राजेश भण्डारीके पद तथा गोपनीयताक शपथ दिओने छलथि ।
तहिना कमिटिक विधान एवम परम्परा अनुसार नव निर्वाचित अध्यक्ष भण्डारी अपन नव निर्वाचित कार्यसमितिक पदाधिकारी एवम सदस्यसभके पद तथा गोपनीयताक शपथ दिओने छलखिन्ह । दु वर्षक कार्यकाललेल गत वैशाख १४ गते कमिटिक नव कार्यसमितिके चयन सर्वसहमतिसँ कएलगेल छल ।
कमिटिक अध्यक्षमे भण्डारी, उपाध्यक्षमे विकेश पंजियार, महासचिवमे रंजन जयसवाल, सचिवमे भरतकुमार साह आ कोषाध्यक्षमे संजयकुमार साह निर्वाचित भेल छथि । तहिना दिलिप गुप्ता, नरेन्द्र विक्रम साह, गोविन्द भगत, मुन्ना नागवंशी, भरत महासेठ आ रवि शर्मा नव कार्यसमितिक सदस्यमे निर्वाचित भेल छथि । २०५५ सालमे स्थापना भेल गणेश युवा कमिटि विभिन्न समाजिक कार्य करैत आबि रहल अछि ।
कार्यक्रममे जनकपुर उधोग वाणिज्य संघक अध्यक्ष शिवशंकर साह हिरा, समाजसेवी प्रकाशचन्द्र साह, सेभ द हिस्टोरिकल जनकपुरक अध्यक्ष रामअशिष यादव, जनकपुर उधोग वाणिज्य संघक पूर्व अध्यक्ष निर्मल चौधरी, वाणिज्य संघक निवर्तमान महासचिव ललितकुमार साह सहितक व्यक्तिसभ सम्बोधन कएने छलथि ।
Subscribe to: Post Comments ( Atom )


text:
जागरण अखबार के पत्रकारक जरूरत
दुनिया के नंबर वन अखबार दैनिक जागरण के प्रशिक्षु उपसंपादक के जरूरत अछि. एहि के लेल अहां के कम सं कम स्नातक होबाक चाही. एकर संग अहां के पास पत्रकारिता के कोनो डिप्लोमा... डिग्री होएत तं अहांके बेसि वेटेज मिलत.
मुदा एहि के लेल उम्र सीमा सेहो राखल गेल अछि. अहांक जन्म एक सितंबर 1985 सं पहिने नहि होबाक चाही. यानी अहांक उम्र 26 साल सं कम होबाक चाही.
कंप्यूटरक ज्ञान... अंग्रेजी से हिंदी ट्रांसलेशन आओरटाइपिंग अएबाक चाही. एकटा आओर बात जे उम्मीदवार के फेसबुक...ट्विटर जैसन सोशल नेटवर्किंग साइट पर जतेक दोस्त होएतन्हि... जतेक बेसि फॉलोवर होएतन्हि हुनका ओतेक प्राथमिकता देल जएतन्हि.
अगर अहां मे ई सभ अछि. अहां अपना के एकटा नीक पत्रकार के रूप मे देखय चाहैत छी तं जल्दी सं अप्लाई करि दिअ.
अहां अपन रिज्यूमे dr.upendra@jagran.com पर भेज दिअ. अहांक आवेदन 3 सितंबर के सांझ 6 बजे तक हिनका पास पहुंचि जएबाक चाही.
एकटा खास बात ई जे आवेदन के संग अहां अपन एकटा लेख सेहो भेजबाक कष्ट करब. ओ लेख कम सं कम 500 शब्दक होबाक चाही.
अहां खुद हाथों-हाथ जाsक आवेदन देबय चाहैत छी तं एकटा लिफाफा मे अपन लेख... अपन रिज्यूमे राखि एहि पता पर पहुंच जाउ-
हेड, एडिटोरियल एचआर विभाग, दैनिक जागरण, डी-211, सेक्टर-63, नोएड- 201309
लिफाफा पर ‘संपादकीय प्रशिक्षु पद के लिए आवेदन’ जरूर लिख देब.
Subscribe to: Post Comments (Atom)


text:
गौतम बुद्ध
गौतम बुद्ध (जन्म ५६३ इशा पूर्व - मृत्यु ४८३ इशा पूर्व) विश्वक प्राचीन धर्ममे सँ एक बौद्ध धर्मक प्रवर्तक छल ।[१] हुनकर जन्म क्षत्रिय कुलक शाक्य नरेश शुद्धोधनक घर भेल छल । सिद्धार्थ विवाहोपरान्त नवजात शिशु राहुल आ पत्नी यशोधराक त्याग संसारक जियन, मरण आ दुखसँ मुक्तिक लेल मार्गक खोजीमे रातिमे राजपाठ छोडि जङ्गल चलि गेल छल । बहुतेक वर्षक कठोर साधनाक पश्चात बोध गया (बिहार)मे बोधी वृक्षक नीचा ओ ज्ञानक प्राप्ति केलक आ ओ सिद्धार्थसँ बुद्ध बनि गेल छलन्हि ।
विषय सूचीसभ
जन्म[सम्पादन करी]
गौतम बुद्धक जन्म बैशाख शुक्ल पूर्णिमाक दिन वर्तमान नेपालक सीमाभितर रूपन्देही जिलाक लुम्बिनीमे भेल छल । सिद्धार्थ गौतमक पिता सुद्धोदन तत्कालीन तिलौराकोट राज्यमे शाक्य वंशक राजा छल । गौतमक माताक नाम मायादेवी छल ।
शिक्षा आ विवाह[सम्पादन करी]
विरक्ति[सम्पादन करी]
महाभिनिष्क्रमण[सम्पादन करी]
ज्ञान प्राप्ति[सम्पादन करी]
धर्म-चक्र-प्रवर्तन[सम्पादन करी]
महापरिनिर्वाण[सम्पादन करी]
उपदेश[सम्पादन करी]
बौद्ध धर्म आ सङ्घ[सम्पादन करी]
गौतम बुद्ध - अन्य धर्मसभक दृष्टिमे[सम्पादन करी]
सन्दर्भ सामग्रीसभ[सम्पादन करी]
- ↑ http://hindi.webdunia.com/buddha-jayanti-special/gautama-buddha-114050500035_1.html
- ↑ "Lumbini, the Birthplace of the Lord Buddha", UNESCO, अभिगमन तिथि २६ मई २०११।


text:
सहरसा। 03 जनवरी। मात्र 6 बेड केर सुविधा बला पीएचसी पंचगछिया केर कायाकल्प होमे जे रहल अछि। बरख 2018 केर शुरुआत होयते लोग सभ के सीएचसी केर सुविधा भेटब शुरू भ' जायत। विभाग द्वारा एहिठाम तीस बेड केर अस्पताल केर निर्माण शुरू कर' देल गेल अछि। भवन निर्माण मे 3 करोड़ 82 लाख 85 हजार 341 केर राशि खर्च होयत।
स्वास्थ्य विभाग द्वारा दिसंबर 2017 तक भवन निर्माण काज पूर्ण करबाक सख्त निर्देश संवेदक क' देल गेल अछि। भवन निर्माण काज पूरा होयबाक बाद पीएचसी पंचगछिया मे सीएचसी केर सुविधा भेटब शुरू भ' जायत।
सीएचसी सुविधा बहाल होयबाक संभावना से क्षेत्र वासि सभ मे खुशी केर माहौल अछि। पटोरी के मनोज दत्ता, पंचगछिया के संजीव सिंह, बरहशेर के मनोरंजन पांडेय कहला कि 30 बेड केर सुविधा भेटला से आब क्षेत्र वासि सभ क' अन्यत्र नहि जे परतैन्ह। आगा ओ सभ कहला कि सीएचसी केर सुविधा भेटबाक संगे - संग चिकित्सक केर पदस्थापन सेहो जरूरी अछि।


text:
एकटा किसान ओर किसानक कनियाँ छलै। किसानक शादी केर बहुत दिन बीतल लेकिन किसानक कनियाँ केर बाल-बच्चा नहि होबैत छलाह। दुनू गोटे ई बात लक बड परेशान रहैत छलाह। बहुत मन्नत माँगेक केर बाद किसानक कनियाँ केर एकटा बेटा भेल जकर नाम सौरभ राखलक। जे कुछ दिनक बाद बीमार पडल, ओर फेरो बाद में मरि गेल। ई बात सँ किसान ओर किसानक कनियाँ बड दुःखी रहै छलै। एक दिनक बात अछि एकटा साधु-महात्मा किसानक घर आएल ओर किसानक कनियाँक केर कहलक जे अहाँ चिंता नहि करू अहाँक चारिटा बेटा होएत, लेकिन ओकर सभक नाम अहाँक बिगाडि के राखय पडैत अगर अहाँ ऎना नहि करब तँ अहाँ केर बेटा फेर नहि बचत। ई गप्प पर किसान कहलक बाबा अहाँ जे कहलो हम दुनू गोटे वैह करब हम अपन बेटा केर नाम बिगाडि केर राखब। सँ साधु बाबा ठीके कहलक छलै जे अहाँ केर चारिटा बेटा हैत। किसानक कनियाँक एक-एक करि चारिटा बेटा भेल जकर नाम किसान ओर किसानक कनियाँ दुनू गोटे मिलकेर नाम राखलक। पहिल केर नाम छलै- ‘टुटल’, दोसेर केर नाम छलै- ‘सडल’, तेसिर केर नाम छलै- ‘फाटल’ ओर चारिम केर नाम छलै- ‘पंक्चर’। किसानक चारो बेटा जब पैघ भेल तँ किसान ओर किसानक कनियाँ बड चिंता होबे लागल जे एकर सभक बियाह कोना हैत। कुछ दिनक बाद एकटा लडकी बला किसानक घर पर आयल तँ किसान कँ लागल जे आब हमर बेटा सभक बियाह भ जाएत। से किसान अपन पहिल बेटा केर आवाज लगेलक ‘टुटल’ कुर्सी लाबु। ई बात सुनि केर लडकी बला कहलक नहि नहि हमरा सभ नहि बैठब तँ किसान कहलक एना कोना हैत अहाँ सभ मिठाई खाय लिअ ओर अपन दोसेर बेटा केर आवाज देलक ‘सडल’ मिठाई लाबु तँ लडकी बला कहलक हमरा सभक चीनीक बीमारी छलै सँ हमरा सभ मिठाई नहि खायब। तँ लडकी बला कहलक जे आबि हमरा सभ घर लेल जायब से हमरा सब के बिदा करू। किसान कहलक पहिले हम अहाँ सभक बिदाई करब तबने किसान अपन तेसिर बेटा केर आवाज देलक ‘फाटल’ धोती लाबु तँ लड्की बला के भेल ई हमरा फाटल धोती बिदाई करत से लडकी बला कहलक नहि नहिफेर आयब नहि वैह दिन बिदाई करब आय हमरा सभके बिदा करू। तँ किसान अपन चारिम बेटा जे कि सबसे छोट छलै ओकरा आवाज देलक ‘पंक्चर’ गाडी निकालु ओर हिनका सभ केर छोडि आबु। तँ लडकी बला के भेल जे ई हमरा पंक्चर गाडी में बिदा करत। सँ लडकी बला ओतए सँ भागि गेल। किसान अपन माथा पर हाथ धरि कए कहैत छलै जे आब हमर बेटा सँ बियाह के करत।
आशिष चौधरी गाम – चरैया,
जिला – अररिया।


text:
मुख्यमंत्री नीतीश कुमार के कड़ा रुखक बाद एसआईटी केर गठन कायल गेल अछि आ जांच प्रक्रिया सेहो शुरू कायल गेल अछि। एसआईटी टीम के शकक सुईया परमेश्वर राम पर अछि। परमेश्वर राम केर आवास पर छापामारी करि घंटों कागजात खंघारल गेल।
सूत्रक हवाले से भेटल जानकारी केर मुताबिक प्रश्न पत्र के 2 सेट केर मिलान करेबाक बाद सही पाओल गेल अछि आर संभव अछि कि जल्दे बीएसएससी के चेयरमैन सुधीर कुमार परीक्षा रद्द करबाक घोषणा क' सकैत छैथ।
बीएसएससी केर सचिव परमेश्वर राम के घर छापामारी केर दौरान ईओयू क' कैको महत्वपूर्ण कागजात भेटल अछि। परमेश्वर राम अपार संपत्तिक मालिक सेहो छैथ। परमेश्वर राम के आवास से 2 फ्लैट केर कागजात आर ऐहिक अलावा कैको जमीन होयबाक साक्ष्य भेटल अछि। एहि बिंदु पर सेहो ईओयू काज क' रहल अछि।
अपने के बता दी कि बिहार मे शिक्षाक क्षेत्र मे लगातार गिरावट आइब रहल अछि। एक के बाद एक घोटाला उजागर भ' रहल अछि। टॉपर्स घोटाला के आरोपी लालकेश्वर के बाद आब बारी परमेश्वर के अछि। बीएसएससी प्रश्न पत्र लीक मामला मे परमेश्वर राम केर भूमिका संदिग्ध अछि। सूत्र सँ भेटल जानकारी केर मुताबिक बीएसएससी केर परीक्षा रद्द होयबाक संभावना अछि आर एहि बाबत अंतिम फैसला जल्दे लेल जायत।


text:
सुनील कुमार झा
देखल जाइत अछि जे दुनिया उगैत सूर्य कए पहिने प्रणाम करैत अछि, मुदा बिहार मे पहिने डूबैत सूर्य कए प्रणाम करबाक प्रथा अछि, किया त जे डूबैत अछि अगिला दिन ओकर उगब निश्चित अछि। बिहार क लोकआस्था स जुड़ल पर्व “छठ” क पहिल अर्घ नहाय खाय क संग शुरू भ गेल।
दुनिया क सबस कठिन वर्त – चारि दिनक इ व्रत दुनिया क सबस कठिन व्रत मानल जाइत अछि। सूचिता क पर्व पवित्रता क एकटा मिशाल अछि। नहाय-खाय स लकए भोरका अर्घ तक व्रती पूरा निष्ठा क पालन करैत छथि। भगवान् भास्कर कए 36 घंटा क निर्जल व्रत स सब कए धन, धान्य, समृधि आदि भेटैत अछि।
नहाय खाय – 17 नवंबर ( एहि दिन व्रती कद्दू(सजमनि) क तरकारी, चने(बूट) क दाल, आ अरवा चाउर क भात खाइत छथि।)
खरना – 18 नवंबर ( दिनभरि उपवास राखि कए सांझखन व्रती खीर-रोटी खाइत छथि, एकर बाद 36 घंटा क उपवास शुरू भ जाइत अछि।)
संध्या अर्घ – 19 नवंबर ( जल मे ठार भ बिना कोनो मंत्रोच्चार कए अस्ताचलगामी सूर्य कए अर्घ देल जाइत अछि।)
प्रातः अर्घ – 20 नवंबर ( उदयीमान सूर्य कए अर्घ क संग लोक आस्था क महापर्व छठ क समापन।)
सामूहिकता क प्रतीक – सामूहिकता क मामला में इ पर्व अपना आप मे असगर अछि। एहन पर्व दुनिया मे शायद नहि भेटत। एहि मे नहि केवल आस्था स सबस ऊपर रहैत अछि बल्कि धर्म आ जाति क कोनो भेदभाव नहि देखाइत अछि। एक संग समूह मे जल मे ठार भ भगवान् भाष्कर क अर्चना सब भेदभाव कए मिटा दैत अछि। के ब्राहमण के दलित सब एक कतार मे ठार भ अर्घ दैत अछि। तहिना के अमीर आ के गरीब सब एक समान जल स अर्घ दैत अछि। के बौक के मुंहगर, के अनपढ, के शिक्षित सब लेल इ पर्व एक समान अछि। नहि कोनो पोथी आ नहि कोनो मंत्र। आडंबर करबाक प्रयास तक एहि पर्व मे दोष क भागी बना दैत अछि। जाहि प्रकार भगवान् आदित्य अपन प्रकाश देबा में कोनो भेदभाव नहि रखैत छथि तहिना हुनक भक्त क बीच सेहो कोनो भेदभाव नहि रहैत अछि। सूर्य क रोशनी लेल महल आ झोपडी मे कोनो अंतर नहि होइत अछि तहिना छठ क प्रसाद मे अमीर आ गरीब क अंतर देखार नहि होइत अछि। सच मायने मे छठ एकटा लोक पर्व छी। जाहि मे समाजक हर तबका क लोग एक संग ठार होइत अछि।
आस्था क नाम पर भ रहल व्यापार – छठ पर्व क त्यौहार अंग देश स शुरू भेल छल, एहि कारण स एहि पूजा मे अंग मे पैदा होइवाला फल आ सामग्री क विशिष्ठता रहैत अछि, जेना गन्ना(कुसियार), नेबो, सिंघार आदि। इ सब चीज अंग क्षेत्र मे प्रचुर मात्र मे भेटैत अछि। तहिना दलित क घर बनल बांस आ माटिक सामान अनिवार्य रूप से एहि मे उपयोग कैल जाइत अछि। मुदा बाजारवाद क कारण छठ अपन मूल भावना स हटल जा रहल अछि आ एकर स्वरूप बदलल जा रहल अछि। लोक एहि पर्व क आत्मा कए मारि आडंबर मे विश्वास कए रहल अछि। देसी खुसबू स दूर होइत इ पर्व पूर्ण रूप स ग्लोबलाइजेशन क भेंट चढ़ल जा रहल अछि। दलित त भागीदारी कए खत्म करैत लोक बांस क सूप क जगह पीतल, ताम्बा, सोने आ चांदी क सूप क प्रयोग करैत अछि। फल क सेहो रंग बदलि गेल अछि, अंग क फसलक जगह काजू बादाम ल लेलक अछि। सूचिता आ आस्था क इ त्यौहार फैशन आ अंतर्राष्ट्रीय बाजार क कारण सादगी क बदला मे आइ रौनक पूर्ण भ गेल अछि। छठि क घाट पर अमीरी आ गरीबी देखार भ रहल अछि आ बहुत ठाम त जातिभेद देखेबा लेल पुरहित सेहो ठार भ जाइत छथि। कुल मिला कए छठि क जे सबस पैघ आ महत्वपूर्ण पक्ष अछि ओ नष्ट भ रहल अछि। एकरा बचेबाक जरूरत अछि, नहि त छठि छठि नहि रहत, केवल नाम रहि जाएत आ आत्मा खत्म भ जाएत।
जखन औरंगजेब सेहो बदलि देलक फैसला – औरंगाबाद जिला क देव सूर्य मंदिर छठ लेल बहुत प्रसिद्ध अछि। कहल जाइत अछि जे मुग़ल शासक औरंगजेब जखन मंदिर कए नष्ट करबाक क्रम मे देव पहुंचल त एहि मंदिर कए सेहो तोडबाक आदेश देलक। मुदा भक्तसब एकरा नहि तोडबाक अनुरोध केलक। लोक एकर मान्यता आ शक्ति क संबंध मे औरंगजेब कए जानकारी देलक। एहि पर औरंगजेब कहलक जे अगर काल्हि भोर त एहि मंदिर क पट पूरब स पश्चिम दिस भ जाएत त हम मानि लेब जे सूर्य मे शक्ति अछि आ अगर एहन नहि भेल त मंदिर तोडि देब। कहल जाइत अछि जे अगिला भोर जखन देल गेल त मंदिर क द्वार पूर्व क बदला मे पश्चिम मे छल। इ देखकए औरंगजेब एहि मंदिर कए तोडबाक आदेश वापस ल लेलथि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
मंडल अयला तं कहलियनि, एकटा रंगीन कुरता किनबाक अछि. पैजामा सेहो. सोचैत रही जे अहां आएब तं बजार चलब'. हुनकर ठोर पर आने दिन जकां बिहुंसी अयलनि. फेर जोर सं हमरा संग हाथ मिलौलनि. ई हुनकर हिस्सक छनि. बजला मुदा प्रश्नवाचक जकां, पक्का ?
-'हँ एकदम्म पक्का ! लाॅक क' दिऔ'. ओ जोर सं हंसला. हाथ पकड़नहि पूछलनि, 'कहिया चलब ?'
-'आइ, एखनहि.' हम जवाव देलियनि. हमर चेहरा पर परिवर्तन देखार छल. मंडल बूझि गेला.
-'खुशी भेल भाइ. बहुत बहुत खुशी. अहां अजुका काज काल्हि पर नहि टारलहुं.' हम एहन खुशी मंडलक चेहरा पर देख' चाहैत रही. देखलहुं हुनकर चेहरा कहल बातक समर्थन मे पसरल रहय. ओ ठीके प्रसन्न भेल रहथि. मंडल हमर नीक मित्र छथि. मनोविज्ञानक प्रोफेसर छथि. दुनू गोटे एक्के काॅलेज मे छी. हम समाजशास्त्र मे ओ मनोविज्ञान मे. बहुत गरीब पृष्ठभूमि सं एत' धरि पहुंचल छथि. जीवन जीबाक अपन एक ढंग छनि हुनकर. कहलनि 'चलू, चलल जाय'. हम हुनका संग बजार जा क' एकटा कुरता कीनि अनलहुं. बेस लम्बा. करिया रंगक कुरता. जाहि पर पीयर आ हरियर रंगक गोसबारा धारी रहय. मंडल बजारे सं अपन डेरा चल गेल रहथि.
हम आबि क' पैंट-शर्ट खोलि पहिने उजरा पैजामा पहिरलहुं. देखलहुं अपन देह मे पैजामा. एकटा अठारह बीस बरखक नवयुवक मोन पड़ल. ओहि नवयुवक सं हम नहि किछु तं तीस बरख अवश्य जेठ होएब. शोभा देखलनि तं चिचिअएली.
-'अरे वा, अहां पैजामा पहिरलियै ! ई की फुड़ि गेल अहां कें ? आइ धरि तं पैजामा अहां कहियो नहि पहिरलहुं'. कहलियनि 'एखन की देखलियैए. जखन कुरता देखबै तखन ने'. हम हबड़-हबड़ पन्नी सं कुरता निकाललहुं. हाथ सं पकड़ि क' ओकरा शोभाक सोझां लटकेलहुं. शोभाक मुंह सं कोनो शब्द नहि निकललनि. हम कखनो कुरता आ कखनो शोभा कें देखि रहल छलहुं. ओहो सैह क' रहल छली. हुनका चकबदोर लागल छलनि. देखलहुं हुनकर आँखि मे रोशनि चमकलनि. बजली 'हे भगवान ई की केलियै यौ ? एहन कुरता ? हम साफ देखलहुं शोभाक नाक घोकचि गेल छलनि.
बियाहक पच्चीस बरख बीति गेल अछि. पच्चीस बरख कोनो कम समय नहि होइ छै. चिन्ह' तं लगले छियनि हुनका. एहि पच्चीस बरख मे बहुत किछु सीखने छथि ओ. चेहरा आ संवादक तालमेल तं ठीके सं सिखने छथि.
-'हमर देह पर नहि नीक लागत की ? हम हुनका उकसेबाक चेष्टा केलहुं. ओ जेना कने सम्हरली. बजली, 'नीक किए नहि लागत. असल मे एहन कपड़ा अहां नहि पहिरैत छी. ककरो देखि अजगुत लगतै'.
-अहूं कें देखि क' लागल ?' हम फेर हुनका टोक' चाहलहुं.
- 'तं हमरा नहि लागत ? सभ दिन अहां कें सादा-सादी देखलहुं. उज्जर रंगक कपड़ा. खास क' कए कुरता-धोती तं अबश्ये उज्जर. बेसी फूल-फाल रंगीला तं कहियो ने देखलहुं अहां कें. जहिया सं वियाह भेल एहिना देखैत छी.
हम सोचलहुं बात तं ठीक कहैत छथि. बियाह सं पहिनहि प्रोफेसर बनि गेलहुं. किताबक दुनिया मे चल गेलहुं. फेर बाप बनि गेलहुं. बीच मे शुभ्र-शाभ्र सन अपन छवि नीक लाग' लागल. छवि बनेबाक पाछू कखन उज्जर रंग देह पर चढ़ैत चलि गेल पते ने चलल. अपना कें फराक बनेबाक चेष्टा मे कत' सं कत' चल गेलहुं.
कुरता पहिरबाक मोन हुअ' लागल. एक-एकटा बटन मोलायम हाथें खोललहुं. नवका कपड़ाक बटन सभ खोलै मे कठिन होइ छै. धैर्यक परीक्षा लैत छै. अगुतेला सं झंझटि. जोर लगेला सं टूटबाक डर. आस्ते-आस्ते चारू बटन खोलि देलियै. पहिर' लगलहुं तं नाक मे नवका कपड़ाक सुगन्धि भरि गेल. आह की सुगन्ध होइ छै नव वस्तुक. एहि सुगन्धि लेल लोकक मोन कत्ते व्याकुल रहैत छै. तखने मोन पड़ला एकटा मित्र. डाक्टर छथि. हुनकर डेरा पर एकबेर ठहरल रही. भोर मे सुनलहुं अपन कनियां पर ओ तमसाइत रहथि. किओ हुनकर नबका अखबारक तह बिगाड़ि देने रहनि. पढ़ि लेने रहनि अखबार. हुनकर क्रोध पर हमरा अजीब लागल रहय तहिया. अखबारक तह बिगड़ि गेलै तं की भेलै. अखबार तं ओहिना छै. पढ़ि लेथु. बूझल छल ओ पैखाना मे अखबार पढ़ैत छथि. पूछलयनि तं कहलनि 'अरे, अखबारक सबटा सुगन्धि उड़ा देलक. तह टूटि गेलै तं नबका अखबारक अपूर्व सुगन्धि उड़ि गेलै ने. आब हमरा नदी कोना होयत ? हम आश्चर्य मे पड़ि गेल रही. ई अखबारक सुगन्धि सं नदीक कोन सम्बन्ध छैक. डाक्टर अपने कहलनि, 'नहि बुझलियै. अखबारक तह खोलै छियै तं ओहि सं एकटा अपूर्व सुगन्धि निकलै छै. तेलाइन, तीताइन-किछु अजीब सन. ओहि सुगन्धि सं हमरा 'स्टीमुलेशन' होइए. जुलाबक काज करैए ओ. आइ हमरा नदी फिरै मे दिक्कत भ' गेल.
-'से किए, कोनो नवका अखबार मंगा लिअ'. हमरा हंसी लागि रहल छल. मुदा डाक्टर गंभीर छलाह.
कुरताक सुगन्धि हमरा मे उल्लास भरलक. स्फूर्ति आयल देह मे. पहीरि क' अपना दिस तकलहुं. शोभा कें पूछबाक इच्छा भेल. मुदा शोभा तं ताबत कोठली सं निकलि गेल छली. भनसाघर मे रहथि. हम ओत्तहि सं चिकड़लहुं, कत' गेलहुं ? देखियौ ई कुरता केहन लगैए हमरा देह मे ? ओ लगले अयली. एक नजरि हमरा पर फेकलनि. बजली- नीक तं लगैए, मुदा कने कोनादन सेहो.
-'कोनादन की ?' हम पूछलयनि.
-'यैह, एहन कपड़ा अहां पहिरैत नहि ने रही. कनी दोसर तरहक.'
-'दोसर तरहक की ? बदलल लगैत छी ? दोसर लोक ?' हम हुनका पूरा खोल' चाहैत रही.
-'दोसर लोक तं नहि. मुदा कम बयसक जरूरे भ' गेल छी. बयस पाछू चल गेल अछि.'
-'कत्ते पाछू ?' हम उत्साहित छलहुं.
-'कत्ते पाछू ? करीब दस बरख तं अबश्ये.' ओ आब हंस' लागल रहथि. लागल स्थिति कें ओ आब थाहि लेने छथि. दस बरख पाछू चलि गेला पर हमरो खुशी भेल छल. एक झटका मे दस बरख पाछू चल गेलहुं. फेर सं जीवन जीयब. मुदा ई दस बरख छोट भेनाइ कोनादन कोना भ' गेल ? पूछलयनि, 'दस बरख छोट भेनाइ कोनादन लगै छै. से कोना ?' ओ एखनो मुस्कुरा रहल छली. कहलनि, 'अहां दस बरख पाछू चल जाएब त' हमरो जाय पड़त की ने ? से नीक लागत अहां कें ?' आब हँसबाक बारी हमर रहय. कहलियनि 'अहां कें पाछू जेबाक कोन काज अछि. अहां त' ओहिना दस बरख पाछू लगिते छी.' आब ओ आँखि गुड़ारि कें हमरा तकलनि. कोनो उत्तर नहि देलनि. चुल्हा पर लोहिया चढ़ल रहबाक गप्प कहि चलि गेली. हम अयना मे अपन देह देख' लगलहुं. देह पर कुरता कें देखलहुं. मोन भेल एही कुरता मे अपन सरहोजि सं भेंट क' आबी. ओ लगे मे रहैत छली.
डेरा सं नीचां उतरलहुं. विदा भेलहुं. बगलबला फ्लैट सं हरेरामजी देखलनि. हरेरामजी गायक छथि. रेडियो मे गबैत छथि. मंच पर सेहो कार्यक्रम करैत छथि. श्रोता के पसिन्न पड़ैत छथिन. देखिते चहकि उठला, 'अरे वाह! प्रोफेसर साहेब! ई अपन चोला कोना बदलि लेलहुं ? एहन लहकदार कुरता ? ताहि पर पैजामा ! साफे बदलि गेलहुं अछि'.
-'नीक नहि लगैए की ?' हम पूछलियनि.
-'आहि, नीक किए नहि लागत. एकदम निराला लगैत छी. आब खाली एकटा डेका के कमी रहि गेल अछि'. हम हँसैत कहलियनि, 'तखन तं अहां संग नीक संगति रहत. संगतिया भ' जाएब हम अहांक'.
ओ जोर सं हँसलाह. हँसैत रहलाह. हम आगू बढ़ि गेलहुं. सरहोजिक ओहिठाम पहुंचलहुं. ओ सन्ध्याकालीन पूजा मे छली. सरहोजि हमर खूब धार्मिक लोक छथि. घरे मे एकटा मन्दिर बनौने छथि. पूजा मे दुनू साँझ तीन घंटा लगैत छनि. एहन कोनो भगवान नहि भेटताह जे हुनकर मंदिर मे नहि रहथि. हम ड्राइंग रूम मे बैसि गेलहुं. संयोग सं ओ जल्दीए फराकति पाबि आबि गेली. अबिते कहलनि, 'अरे, ओझा ! आइ ई कोन रूप ध' लेलहुं अहां ?'
-'अहीं कें त' देखब' अयलहुं अछि. केहन लगैए ?'
-'आर कोनो कपड़ा नहि भेटल ? दरबज्जाक परदा पहीरि क' चल अयलहुं. केहन नीक लोक छलहुं. ई की पहीरि लेलहुं ?'
-से किए, नीक नहि लगैए की ?' हम पूछलयनि. हमरा आनंद भ' रहल छल. ओ बजली, 'नीकक कोन गप्प छै. नीक तं आरो लाग' लागब जँ पैजामाक बदला नूआ पहीरि लेब.' हमरा हुनकर जबाब मे हास्य आ व्यंग दुनू बुझा पड़ल. हँसी लागल. हँसैत कहलियनि, 'तखन तं आर नीक होएत ने. एकदम्मे अहां सन भ' जाएब. अहांक सखी बहिनपा.' भरिसक ओ घमि गेली. हँसी लगलनि. चाह-ताह पिऔलनि. जलखैक आग्रह केलनि. हम घूरि क' डेरा दिस विदा भेलहुं. सोचलहुं ई कुरता-पैजामा त' बड़-बड़ रंग देखौलक. कुरता आब आर नीक लाग' लागल.
रस्ता मे परशुरामजी सं भेंट भ' गेल. परशुरामजी भविष्यवक्ता छथि. लोकक कुण्डली बनबैत छथि. औंठी प्रिसक्राइब करैत छथिन. जबानिए मे मुदा वृद्ध सन लगैत छथि. कपड़ा मे कमेकाल साबुन लगबैत छथि. हमरा कने ग'र सं देखलनि. चश्मातर हुनकर आँखि स्थिर भ' गेल छलनि. कहलनि 'प्रोफेसर साहेब, ई कुरता-पैजामा अहाँ नहि पहिरू. अहां कें ई नीक नहि लगैए.' हमरा फेर हँसी लागल. मुदा हँसलहुं नहि. कहलियनि 'असल मे हमरा पर एखन साढ़े साती चलि रहल अछि. कारी रंग जरूरी अछि.' ओ प्रसन्न भेला. कहलनि 'तखन त' नीक कएल. अवश्य पहिरू. शनिक ई प्रिय रंग थिकनि. नीक रहत.' हम परशुरामजी कें नमस्कार करैत विदा भ' गेलहुं. ओ ठाढे रहला. हमरा दिस तकैत रहला.
डेरा पर अयलहुं त' शोभा कहलनि जे संतोषक चिट्ठी आयल अछि. संतोष, हमर बालक जे डाक्टरी पढैत छथि. चिट्ठी ल' कए पढलहुं. संतोष अपन पढाइ-लिखाइक मादे लिखने छला. लिखने छला जे एकटा सौंसे मुरदा के ओ चिड़ने छला. मनुक्खक सभटा अंग देखने रहथि. तखन इहो लिखने छला जे 'बदलैत लोक आ मिथिलाक जातीय संरचना' पर छपल हमर निबन्ध प्रोफेसर चट्टोपाध्याय के पसिन पड़ल छलनि. चिट्ठी पढि लागल रहय जे संतोष के हमर देह मे ई कुरता खराब नहि लगतनि.
राति मे मंडलक फोन आएल. पूछलनि 'भाइ रतुका पान खेलहुं ?
'रतुका पान ?' हम बूझियो जे कने अकचकेलहुं.
-'अरे, आइ-काल्हि पान तं अहां सांझक बादे शुरूह करैत छी ने'. हम हंसलहुं. मण्डलो हँसलाह. ओ शुभरात्री कहलनि. हमहूं कहलियनि.
दुनू बेकती खा-पीबि कें बिछान पर गेलहुं. आर तं कियो डेरा मे छल नहि. बेटी सासुर मे आ बेटा कलकत्ता. हम रातियो मे कुरता पैजामा नहि उतारलहुँ. शोभा सेहो किछु नहि कहलनि. राति मे नीन्न मुदा नीक भेल. एहन नीन्न कहियो-कहियो होइत छैक. भोर मे उठलहुं तं अनुभव भेल जे हमर देह पर किछु अछि. देखलहुं शोभाक हाथ थिक. शोभा सूतल छली. हुनकर हाथ हमर कुरता पर छल. लागल जेना एहि हाथक प्रतीक्षा बहुत दिन सं रहय.
सम्पर्क :- 8986269001


text:
पटना। 22 अप्रैल। आय पटना केँ सियासी हलचल तेज अछि। आखिर, खबैर एहने अछि। खबैर अछि कि देशक प्रधान मंत्री नरेंद्र मोदीकेँ कनिया यशोदाबेन आय पटना आएब रहल छथि। हुनकर मोतिहारी मे सेहो एक कार्यक्रम छैन्ह। कार्यक्रम केर पुख्ता जानकारी प्रशासन के अधिकारी सभके सेहो नहि छैन्ह। जखन से यशोदाबेन के पटना अएबाक खबैर फ़्लैश होएब शुरू भेल अछि, प्रशासनिक सतर्कता बढ़ाओल गेल अछि। यशोदाबेन क' नरेंद्र मोदी केर प्रधान मंत्री बनलाक बाद विशेष सुरक्षा प्रदान काएल अछि, जाहि ल'के ओ असहज सेहो रहैत छथि।
प्राप्त जानकारी केर मुताबिक यशोदाबेन आय दुपहर सेवा विमान सँ पटना औती। पटना म' ओ मौर्या होटल मे ठहरती। एतहि तैलिक साहू समाज कुनु सम्मान समारोह केर आयोजन क' रहल अछि जाहिमे ओ भाग लेती। कैल्ह रवि दिन 23 अप्रैल क' यशोदाबेन बेगूसराय जेति जता ओ जिला तैलिक साहू सभा द्वारा आयोजित भामाशाह जयंती समारोह केर कार्यक्रमक मुख्य अतिथि छथि। यशोदाबेन बेगूसराय के चट्टी चौक पर भामाशाह केर प्रतिमाक अनावरण सेहो करती।
यशोदाबेन केर पटना अएबाक कारण जानी भाजपा के भीतर सेहो बेचैनी देखा रहल अछि। सभ कियो आपस मे पता लगा रहल अछि कि आखिर हुनका पटना आनबाक कार्यक्रम केँ सूत्रधार के छैथ ? यशोदाबेन पहिल बेर बिहार आएब रहल छथि। जानकार सभक कहब अछि कि यशोदाबेन के कार्यक्रम क' सफल बनेबाक लेल हालही मे भाजपा सँ निलंबित काएल गेल विधान पार्षद लालबाबू प्रसाद सेहो पूरा तरहे लागल छैथ। अपने के बता दी कि भाजपा सँ निलंबन के बाद लालबाबू प्रसाद के पक्ष म' बिहार तैलिक समाज पटना मे बड़का धरना देना छल।


text:
Monday, August 6, 2012
अतुलेश्वर - बसात
आइ झंझारपुर बजार मे बहुत दिनक बाद माधव झा भेटल छलाह। भेंट होइतहिँ ओ सुरु भए गेलाह अपन आन्तरिक गप्प बँटबामे। जेना-तेना छुटकारा भेटल आ हम अपनामे लगलहुँ। मुदा हुनक कहल बहुतो रास बात एखनहुँ घुरिया रहल अछि। बेरि-बेरि मोन पड़ि जाइछ माधव झाक व्यथा। माधव झाक बेटा विवेक मध्यम कोटिक छात्र छल, मुदा रहए मेहनतिआ आ तैँ ओकर आकांक्षा रहैक जे इंजीनियर बनी। माधव झा सेहो मध्यम आयक लोक, मुदा सन्तानक आकांक्षाकेँ पूरा करबाक लेल अपनाभरि प्रयास करैत रहनिहार। समाजमध्य बसात तेहन बहि रहल छैक जे जत-तत अर्थक काज। तैओ ओ अपना लेखें एहि प्रयास मे हरदम लागल रहैत छलाह जे जेना-तेना बेटाक आकांक्षा पूरा होइक। मोन पड़ैत अछि जखनि इंजीनियरिंग पढ़ाईक जाँच-परीक्षा परिणाम आयल रहैक आ हमहीँ हुनक पुत्रक रिजल्ट देखने रहिअनि, ओ परिणाम सूनि निराश भए गेल रहथि, कारण विवेकक पोजीशन बड्ड निम्न स्तरक छलैक। परिणामक हिसाबें ओकर एडमिशन कोनो नीक इंजीनियरिंग कॉलेजमे आ मनोनुकूल प्रभाग भेटबाक सम्भावना बहुत कम रहैक। हम कहने रहयनि जे- औ जी आइ-काल्हि सभ गोटा अपन सन्तानकेँ इंजीनियरे बनएबामे व्यस्त छथि, हमरा जनैत किछु दिनमे ओकर हाल ठीक नहि रहतैक। तैँ अपन पुत्रकेँ प्रतियोगिता परीक्षाक हेतु तैआर करु आ सम्प्रति कॉमर्स रखबाक हेतु कहिऔक। हमर गप्प सुनि माधवजी तँ सहमत भेलाह मुदा पुत्रक आकांक्षा ओ नहि तोड़य चाहैत छलाह। एहि बीच पुत्र सेहो दिल्लीसँ परीक्षा द घुमि आयल रहनि, कारण जे आब तँ एडमिशनक बेर भ गेल छलैक। ई कथा ओ माधव झा केँ सेहो कहलक, संगहि इहो जे काल्हि हम मुजफ्फरपुर जायब, जतए ओकरा कॉनसिलींग मे बजौने छैक। प्रातः ओ मुजफ्फरपुर गेल आ एम्हर चिन्तित माधवजीकेँ हम कहने रहियनि जे जखनि छात्र स्वयं एतेक उत्सुक अछि तँ ओहि उत्सुकताकेँ रोकब उचित नहि।
किछु दिनक अभ्यन्तर पुनः झंझारपुर बजार मे भेटलाह। हमर जिज्ञासा पर ओ चिन्तित चित्तेँ चाहक दोकान दिस घीचैत कहलन्हि- गप्प कने माहूर भ गेल अछि आ ई गप्प ठाढ़े-ठाढ़ नहि कहि सकैत छी। दूगोट चाहक आग्रह करैत हम पूछलियनि जे कि बात छैक, अपने की कहैत छलहुँ? ओ अत्यन्त गम्भीर भ कहए लगलाह- की कहू! किछु नहि फुरा रहल अछि, एक दिस सन्तानक मोह आ दोसर दिस हमर आर्थिक स्थिति। पता नहि जे कोना दुनूक बीच सामंजस्य होएत। गप्पकेँ फरिछबैत कहलनि जे -काल्हि मुजफ्फरपुरसँ अएला पर खुशीपूर्वक कहलक जे कागज-पत्तरक कार्य भए गेल, हमर नामांकन उड़ीसाक एकटा इंजनियरिंग कॉलेज मे होएबाक अछि। हमसभ क्षण भरिक लेल सुन्दर सपना देखनहिँ छलहुँ कि ओकर अग्रिम पंक्ति झकझोड़िकेँ राखि देलक। ओकर कहब छलैक जे एहि लेल कम सँ कम पाँच लाख टाका चाही। पाँच लाख टाकाक गप्प सुनितहिँ लागल जेना हमर शरीरसँ सबटा खून सोखि लेल गेल हो, मोनमे तत्कालहि आएल जे ने राधाकेँ नओ मन घी होएतनि आ ने राधा नचतीह। आँखिक आगाँ अन्हार भए गेल छल, आगाँ कोनो इजोत देखबामे नहि आबि रहल छल। किंकर्त्तव्यविमुढ़क स्थिति छल। मुदा बेटाक ई शब्द सुनि जे आब बैंकसभ पढ़बाक हेतु कर्ज दैत छैक, किछु आशा जागल। हम व्यग्र भए पूछि बैसलिऐक जे – एहि हेतु हमरासभकेँ की करए पड़त? ओ सहज रूपेँ कहलक जे एहि हेतु जमीनक कागज बैंक मे जमानति रूपमे जमा करए पड़त। ई गप्प सुनि बाबूजी बजलाह कोना होएत, कारण जखन हमरा तीनू भायमे बँटवारा नहि भेल अछि तखन जमीनक कागज बैंक मे कोना जमा कएल जाए सकैछ। हमर मुँहसँ अनायास निकलि गेल जे ई तँ असम्भव अछि। आ विवेक ई गप्प सुनतहिं भनभनाइत ओतए सँ उठि चल गेल आ अपन माएसँ कहि बैसल- ‘लगैत अछि हमर कैरियर हिनके सभ जेकाँ एही खोनही मे सड़ि जाएत’ आ ई कहैत घरमे जाकेँ सूति रहल। हमर स्थिति विकट छल, ने ओहि पार ने एहि पार, बीच समुद्रमे डुबैत एकटा निरीह प्राणी, जकर जीवनक कोनो आस नहि। एतबा कहैत ओ किछु कालक हेतु रुकलाह, हम हुनका विभिन्न तरहेँ आशान्वित करैत अपन-अपन बाट धएल।
माधवजीकेँ किछु अति आवश्यक कार्यवश गाम जाए पड़लनि, जतए भेंट भए गेलखिन एकटा मित्र। मित्रक ममियौतकेँ सेहो इंजीनियरिंग पढ़बाक लेल चुनाओ भेल छलनि आ ओहो हुनके सन समस्यामे पड़ि समाधान ताकल आ नामांकन कराओल। हुनकहि द्वारा ताकल समाधानक बाटेँ माधवजी सेहो पार उतरलाह आ बेटाक नामांकन कतेओ ढ़क-पेँचक बाद भोपाल मे भ गेलैक। पछाति अपन पेट काटि बेटाकेँ पढ़बैत रहलाह। कतेको दिनक बाद एकबेर फेर हुनकासँ झंझारपुरहिमे भेंट भेल ओ खूब प्रसन्नचित्त बुझएलाह। हमर भोज-भातक आग्रह पर अत्यन्त आह्लादित होइत तत्काल तैआर भए गेलाह, मुदा चाह-पान खाइत अपन-अपन घर दिस बिदा भए गेलहुँ। हुनकासँ हेँठ होइतहिँ नाचि उठल अपन छात्र-जीवन। सोचए लगलहुँ जे यदि हमरो सभक समय एतेक सहज रहितैक तँ आइ एम.ए. क केँ सूप महक भट्टा बनल नहि रहितहुँ। मुदा ओएह गप्प, आब सोचिए केँ की! परञ्च, भूततँ पाछाँ छोड़निहार नहि, तेँ पुन: स्मरण भए आएल अपन रोटी जोगाड़, आइ एहि ठाम तँ काल्हि ओहि ठाम, कोनहुना जीवनक गाड़ी घीचि रहल छलहुँ। इएह दौगा–दौगी मे पहुँचि गेल रही कर्नाटक। गामक सभ खुशी- अहा बेचारा बड्ड दिन सँ बौआ रहल छल, एहि बेर ओकर जोगड़क काज भेटलैक। मुदा जे भेटल, केहन भेटल ओ तँ हमहिंटा जनैत छलहुँ, मुदा किछु संतोषजनक तँ अवश्य छल। एतेक दूर अयलाक पश्चात गाम सँ सम्पर्क कमि गेल आ अपनाकेँ नव परिवेशमे घुला लेलहुँ। आइ कतेको सालसँ कर्नाटकमे रचल-बसल छी, मुदा गाम तँ गाम होइत छैक।
किछु दिनक अवकाश पर गाम पहुँचल छलहुँ। गाम जाए झंझारपुर बजार नहि जायब ई सम्भव नहि। संयोग एहन जे झंझारपुर जाइतहिँ भेटि गेलाह माधवजी। कुशल क्षेम पूछैत कत छी, बहुत दिनक बाद भेटलहुँ, आदि प्रश्नक झड़ी लगा देलनि। हम कहलियन्हि जे एतेक प्रश्नक उत्तर ठाढ़े-ठाढ़ नहि द सकैत छी। ताहि पर ठहक्का मारैत बाजि उठलाह- अहाँ तँ हमर मूहक गप्प छीनि लेलहुँ आ ई कहैत हम दुनू गोटें चाहक दोकानमे पैसि गेलहुँ। चाहक चुसकीक सङ अपन कथा हुनका सुनबैत गाम सँ एतेक दूर, ताहि पर सँ निश्चितता नहि, ई गप्प–सप्प कहैत छियैन्ह। मुदा ओ आशाक पोटरी खोलैत कहलनि- भगवती सभ आशा पूर्ण करतीह। गप्प बढ़बैत हम विवेकक इंजीनियरिंग पढ़ाईक जिज्ञासु भेलहुँ, सङहि छुट्टीमे गाम अएबाक विषयमे पूछि बैसलिएनि। हमर गप्प सुनि ओ एकबेर हमर मूह दिस ताकि आकाश दिस ताकए लगलाह। जेठक मास, तैँ भगवान भास्कर अपन रौद्र रूपमे धरतीबासीकेँ अपन प्रतापेँ जरा रहल छलाह तैओ ओ हुनके दिस ताकि उठलाह। एकटा पैघ निसाँस लैत कहलनि- ‘हँ गाम आयल अछि लगभग आठ दस दिन भेल हेतैक।’ एकटा पैघ श्वास छोड़ैत कहि उठैत छथि- “मोनमे बहुत दिन सँ एकटा गप्प घुरिया रहल छल आ मोन होइत छल जे ककरो कहियौक, मुदा केओ ओहन विश्वस्त भेटिए नहि रहल छल, आइ संयोग सँ अहाँ भेंट भ गेलहुँ, होइत अछि जे ई गप्प अहाँकेँ कहि मोनकेँ हल्लुक करी।” हमर प्रतिक्रियाक प्रतीक्षा बिनु कएनहि ओ सुरु भए गेलाह– “जीवनक एहि यात्राक धारमे कतेक ठोकर लागत से नहि कहि। मोने मोन प्रसन्न छलहुँ जे हम अपन लक्ष्य पाबि गेलहुँ, जीवनमे नव किरिनक आशा देखए लगलहुँ, मुदा एकाएक सम्पूर्ण भविष्य मेघाच्छादित भए गेल।’’ ई कहैत दहो-बहो नोरमे डूबि गेलाह। बादमे बहुतो बुझौला पर ज्ञात भेल जे एक दिन सभ गोटा सङहि भोजन कए रहल छलाह। माधवजीक बाबूजी विवेकसँ पूछलखिन्ह जे ओतए कोना कि हौ। एहि पर ओ एकटा संक्षिप्त उत्तर देलक सभटा ठीके ठाक। आ बाबूजी वाह! वाह! कहए लगलाह। गप्प बढ़ैत गेल आ एही क्रममे विवेक एकटा एहन गप्प कहलकनि जे सभक मोन तीत अकत्त कए देलकनि। ओ कहलकनि जे ओतए सभ किछु तँ ठीक ठाक छैक मुदा हमरा ई कहैत लाज होइत अछि जे हमर पापा कोनो कार्य नहि करैत छथि आ नहि तँ कोनो पैघ व्यापारी छथि। ओकर कहब छलैक जे एतेक धरि हम पहुँचलहुँ अछि ओ तँ अपन विश्वाससँ, नहि तँ हमरहुँ पापा जेकाँ पाँच लाख टाकाक लेल पढ़बा आ नौकरी करबा सँ पहिने अपन सन्तानकेँ कर्जदार बनबए पड़ितए। आगाँ ओ दादाजीसँ कहि बैसल- अहाँ तँ बहुत पैघ पंडित छी तखनि ई कखनो अहसास नहि भेल जे अहाँ सँ कम पढ़ल-लिखल पंडित जागे झा अपन दुनू बेटाकेँ कत सँ कत पहुँचा देलन्हि, हमरा तँ अहाँक एहि बुद्धि पर हँसी लगैत अछि जे अहाँक बेटासभ हाथ-पैरक अछैतो लुल्ह-नांगर बनि बैसल रहि गेलाह, जाहिसँ सम्पूर्ण परिवार काहि काटि रहल अछि। माधवजी ओ हुनक बाबूजीकेँ किछु फुरिऐ नहि रहल छलनि, मुदा विवेक लेल धनि सन, ओ बुदबुदाइत रहल- कोन घरमे जन्म भ गेल, से नहि जानि।
माधवजीकेँ शान्त करबामे ठीके बहुतो समय लागल, यद्यपि छगुन्तामे अपनहुँ पड़ल छलहुँ। पान हुनक हाथमे दैत मात्र एतबहि कहि सकलिएनि- माधवजी, ई नवका बसात छियैक, आ एहि बसातमे अपने जे संवेदना तकबैक ओ असम्भव। बुझियौ जे हमरा लोकनि एकटा चिड़ै छी जे अपन बच्चासभक लेल अपन सभ आकांक्षाकें आगि मे झोकि ओकर सभक आकांक्षा पूरा करैत रहू एहि आशामे जे एकटा नव बिहान अओतैक। ठीक ताही बेरमे हमर गाम जाय बाली गाड़ी खुजबाक लेल पुक्की मारि रहल छल आ हम हुनका सँ विदा लैत चलि पड़ैत छी आ रास्ता भरि अपस्याँत माधवजी हमर आगू मे नचैत रहैत छथि आ हम सोचए लगैत छी ई नवका बसात......!
Posted by Gajendra at 9:21 AM
Labels: अतुलेश्वर
Subscribe to: Post Comments (Atom)


text:
अपन मिथिला|साउन ३०- सप्तरी/ सप्तरीकेँ कोइलाड़ी– ६ केँ ८ वर्ष'क कमल सदाकेँ मौत भेल'क बादः कोशीमें बहिरहल छबि चर्चित भेल अछि । यूरोपियन फोटो एजेन्सी (ईपीए)केँ लेल फोटो पत्रकार नरेन्द्र श्रेष्ठ उ छबि खिचने छेल । कतेक दिन से भरहल वर्षासे बिमार भेल सदाके रैब दिन मौत भेल छेल । परम्पराअनुसार बालककेँ गाड़ीके अन्तिम संस्कार करै के छेल । मुदा, बाढ़ि से गाड़ीकेँ ठाम नै भेला से बालककेँ लाश ओकर काका देवकुमार सदा नदी में दाहा देलक। ।
बाढ़िके दर्दभरल छबि: जब मौत भेल बच्चाकेँ गाड़िकेँ ठाम नै भेटल (फोटो कथा)
अपन मिथिला|साउन ३०- सप्तरी/ सप्तरीकेँ कोइलाड़ी– ६ केँ ८ वर्ष'क कमल सदाकेँ मौत भेल'क बादः कोशीमें बहिरहल छबि चर्चित भेल अछि । यूरोपियन फोटो एजेन्सी (ईपीए)केँ लेल फोटो पत्रकार नरेन्द्र श्रेष्ठ उ छबि खिचने छेल । कतेक दिन से भरहल वर्षासे बिमार भेल सदाके रैब दिन मौत भेल छेल । परम्पराअनुसार बालककेँ गाड़ीके अन्तिम संस्कार करै के छेल । मुदा, बाढ़ि से गाड़ीकेँ ठाम नै भेला से बालककेँ लाश ओकर काका देवकुमार सदा नदी में दाहा देलक। ।


text:
पटना। 01 जनवरी। बिहारक उप मुख्यमंत्री सुशील कुमार मोदी कहलनि कि 2018 मे बिहार लालटेन मुक्त होयत। आगा ओ कहलनि कि बिहारक हर गाम आओर टोला मे बिजली होयत। हालांकि लालटेन बिहारक मुख्य विपक्षी पार्टी आरजेडी केर चुनाव चिन्ह सेहो अछि, ऐना मे मोदीक एहि बयान क' राजनैतिक रुपे सेहो देखल जायत अछि।
गौरतलब अछि कि 27 दिसंबर क' राज्य केर अविद्युतीकृत गामक विद्युतीकरण यात्रा केर समापन समारोह मे भाग लैत मुख्यमंत्री नीतीश कुमार कहने रहथिन कि 2018 धरी बिहारक सभ घर मे बिजली पहुंच जायत। ऐना मे मानल जायत अछि कि 2018 धरी रोशनीक मामला मे बिहार एक तरह सँ लालटेन मुक्त भ' जायत।
सुशील मोदीक बयान क' राजनैतिक रूप सँ देखल जाय तेँ बिहार मे एनडीए लेल सभसँ बड़का चुनौती लालू यादव केर पार्टी आरजेडी अछि। खासकरीकें 2017 मे सत्ता परिवर्तनक बाद जाहि तरहे आरजेडी नेता बिहार आओर केंद्रक सरकार पर हमला केना अछि ओहिसँ लागैत अछि कि एनडीए लेल बिहारक सियासी राह आसान नहि अछि। चारा घोटाला केँ एक मामला मे आरजेडी सुप्रीमो लालू यादव क' दोषी करार देबाक बाद सँ जाहि तरहे आरजेडी नेता सभ बीजेपी आओर जेडीयू पर हमला क' रहल अछि, एहिसँ लागैत अछि कि एनडीए क' लालटेन मुक्त बिहार बनायब आसान नहि अछि।


text:
भुवनेश्वर वात्स्यायन
पटना। पटना एक बेर एकटा पैघ राजनीतिक रैली क गवाह बनबा लेल तैयार अछि। राजनीतिक रूप स सर्वाधिक जागृत समाज भेला स पटना उत्तर भारत मे शुरू स राजनेता लेल लोकप्रियताक एकटा मानक देलक अछि। पटनाक इतिहास देखी त शुरू मे पैघ पैघ सभा होइत छल जे बाद मे रैली क रूप ल लेलक। जानकारक कहब अछि जे 1980 स पूर्व जे पैघ सभा या रैली भेल ओ कोनो नेता या पार्टी द्वारा प्रायोजित नहि रहैत छल। राजनीतिक दल द्वारा प्रायोजित रैली क परंपरा 1980 क बाद शुरू भेल। बिहार बहुत रास गलत चीज दिल्ली स आयात केलक जाहि मे स एकटा इ सेहो कहल जा सकैत अछि। भारतीय इतिहास मे दिल्ली मे पहिल बेर एहि तरह क रैली भेल अछि। पटना कए इ रोग दिल्ली क लसरिया छी। राजनीतिक दल द्वारा प्रायोजित रैली गरीब रैला आ फेर मंडल रैली लोक क जेहन मे एखन धरि अछि। 1980 स पूर्व रैली लेल आमंत्रण क चलन नहि छल,बल्कि लोग स्वत: अपन हीरो कए सुनबा लेल भाषण स्थल तक अबैत छलाह। महात्मा गांधी क प्रार्थना सभा हुए बा पंडित जवाहरलाल नेहरू क 1962 क रैली, पटना सबहक गवाह रहल अछि। 1962 मे पटना बेली रोड मे खुलल जीप मे घूमैत नेहरू कए देखने अछि त दोसर दिस हेलीकाप्टर स गांधी मैदान पहुंचल मायावती कए सेहो देखबाक अवसर पटना कए भेटल अछि।
गांधीवादी विचारक डा. रजी अहमद क कहब अछि जे जनसभा से रैली तक क इतिहास पटना जेतबा लग स देखलक ओतबा आन कोनो शहर नहि देखलक। ओ कहैत छथि जे अगस्त क्रांति क लपट ग्यारह अगस्त कए पटना पहुंचल छल। अस्वस्थ रहबाक कारण डा. राजेंद्र प्रसाद पटना मे छलाह। हुनका गिरफ्तार क लेल गेल। हुनकर गिरफ्तारी क बाद पटना मे जे भीड़ जुटल छल ओ छात्र क पहिल रैली छल। कोनो सभा नहि छल ओ। अहमद कहैत छथि जे आजादीक बाद 1962 मे पंडित जवाहर लाल नेहरू क सभा पहिल एतिहासिक सभा छल। कांग्रेस क कार्यक्रम क सिलसिला मे ओ पटना आयल छलाह। आइ जाहि ठाम बेली रोड मे चिड़ियाघर बनल अछि ओतहि पंडित नेहरू क सभा भेल छल। ओ आम जनताक बीच स खुलल जीप मे सभा स्थल तक गेल छलाह। रास्ता क दूनू भाग काफी भीड़ छल।
डा.रजी अहमद अपन स्मृति कए जागृत करैत कहैत छथि जे जेपी क आह्वान पर गांधी मैदान मे चार नवंबर 1974 कए जे भीड़ जुटल छल ओकर चर्च सब करैत अछि, मुदा पाकिस्तान क संग युद्ध आ फेर बांग्लादेश क उदय क बाद तत्कालीन प्रधानमंत्री इंदिरा गांधी क जे सभा 1974 मे गांधी मैदान मे भेल छल ओकर सेहो अपन इतिहास अछि। ओ भीड कए सेहो नहि बिसरल जा सकैत अछि। इंदिरा गांधी अपन पिता क समान गांधी मैदान एकटा खुलल जीप स पहुंचल छलीह। अहमद कहैत छथि जे 1980 स पूर्व जनसभा या रैली मे लोक एहि भाव स नहि अबैत छल जे गांधी मैदान मे जे सभा भ रहल अछि ओ कोनो किसी दल विशेष क नेता क छी। बल्कि मामला इ छल जे लोक अपन हीरो कए सुनबा लेल अबैत छल। ट्रेन पकडि कए आसपास क लोक गांधी मैदान पहुंचैत छल। 1980 क बाद बस स लोक कए पटना अनबाक चलन शुरू भ गेल। हाल क दू दशक मे मंडल रैली, गरीब रैला आ फेर मायावती क रैली एकर उदाहरण अछि जे लोकक स्मृति मे अछि।
जहां धरि गांधी मैदानक सवाल अछि त आजादी क पहिने पटना मे देश क दिग्गज नेता क जनसभा मुख्य रूप स पटना सिटी क मंगल तालाब आ दानापुर इलाका मे होइत छल। तखन गांधी मैदान मे जनसभा क अनुमति नहि छल। मुदा आजादी क बाद इ मैदान बहुत किछु देखलक। डा.रजी अहमद अपन स्मृति कए जागृत करैत कहैत छथि- जेपी क आह्वान पर चार नवंबर 1974 कए जे जुटान गांधी मैदान मे भेल छल ओ एखन धरिक मात्र गांधी मैदानक नहि बल्कि भारतीय इतिहासक सबस पैघ स्वत: स्फूर्त रैली छल। भीड़ इतिहास मे दर्ज अछि। हाल इ छल जे फतुहा मे पुलिस प्रशासन एहि प्रकार स व्यवस्था क देने छल जे लोक पटना नहि आबि सकथि। तखन गंगा मे जल सेहो छल। प्रशासन कए एहि गपक भय छल जे लोक नाव स पटना पहुंच जाएत। एहि मामला मे जे सख्ती भेल ओकर अपन इतिहास अछि। एकर बावजूद लोक गांधी मैदान देखल गेल।
गांधी मैदान क संदर्भ मे बसपा सुप्रीमो मायावती क नाम सेहो एकटा इतिहास अछि। बसपा क रैली मे ओ एयरपोर्ट स गांधी मैदान हेलीकाप्टर स आयल छलीह। गांधी मैदान मे पहिल बेर हेलीपैड बनाउल गेल छल। गांधी मैदान लेल इ पहिल मौका छल जखन कोनो नेता जमीन क बदला मे आसमान स आयल छल। लालकृष्ण आडवाणी कए गांधी मैदान क एकटा चुनावी सभा मे पटना क तत्कालीन डीएम गौतम गोस्वामी समय खत्म भेला पर भाषण देबा स रोकि देने छलाह। इ अपन समयक एकटा पैघ घटना छल। समय क संग पटना बहुत किछु बदलैत देखलक, नहि बदलल त बस पटनाक राजनीतिक जागृति जे एखनो देश मे राजनीतिक आंदोलन क मानक अछि। इ निर्विवाद सत्य अछि जे पटनाक गांधी मैदान क आवाज दिल्ली क सत्ता तक एखनो जंतर-मंतर स बेसी तेज पहुंचैत अछि। एकर प्रमाण समाजसेवी अन्ना हजारे क आंदोलन अछि जे दिल्ली क असफलता क बाद पटनाक गांधी मैदान स पुन: नव संस्करण मे एबाक तैयारी क रहल अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
जाहिक तहत आय गुरुवार दिन सेहो कार्यकर्ता सभ द्वारा सड़क जाम कार्यक्रम केर आयोजन कायल गेल। एहि दौरान कार्यकर्ता सभ एनएच-30 क' जाम केलन्हि आर केंद्र सरकार केर खिलाफ जैमकेँ नारेबाजी केलन्हि।
एहि दौरान पार्टी के राष्ट्रीय संरक्षक एवं सांसद राजेश रंजन उर्फ पप्पू यादव पहाड़ी पश्चिम कृष्णा निकेतन स्कूल लग फोर लेन क' जाम केलन्हि। सड़क जाम केर कारण एनएच पर गाड़ि सभक लम्बा कतार देखल गेल। जाम से आवागमन कैको घंटा बाधित रहल।
अपने के बता दी कि पिछ्ला दिन सेहो नोटबंदी केर खिलाफ आयोजित ‘रेल रोको अभियान’ केर दौरान पटना जिला के बाढ़ अनुमंडल म' रेल परिचालन प्रभावित भेल छल। सांसद राजेश रंजन उर्फ पप्पू यादव के आह्वान पर पार्टी कार्यकर्ता सभ बाढ़ स्टेशन पर ट्रेन क़े परिचालन ठप क' देना छल।


text:
निलंबित अधिकारि सभ मेँ नगर थाना केँ इंस्पेक्टर बी.पी आलोक, सब इंस्पेक्टर अमित कुमार शामिल छैथ। सभ पुलिसकर्मि क' कर्तव्य केर उपेक्षा करबाक कारण निलंबित कायल गेलनि। निलंबन केँ बारे म' बात करैत एसपी रवि रंजन कहला कि, 'बिहार म' शराबबंदी लागू भेलाक बावजूद नगर थाना केँ पुलिसकर्मी इलाका म' कुनु जांच या छापेमारी नै केलन्हि। जखन की हुनका सभक इलाका खजूर वानी म' अवैध शराब बनाओल जायत छल।
बिहार सरकार केँ शराबबंदी अभियान क' गहरा झटका तखन लागल जखन गोपालगंज म' बुधवार दिन 13 लोगक मौतक अगला दिन इलाका सँ 1000 लीटर अवैध शराब जब्त भेल छल। पुलिस द्वारा जमीन खोदी केँ ई शराब जब्त कायल गेल छल।